1999L0036 — ET — 27.06.2002 — 002.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B NÕUKOGU DIREKTIIV 1999/36/EÜ, 29. aprill 1999, transporditavate surveseadmete kohta (EÜT L 138, 1.6.1999, p.20)

Muudetud:









▼B

NÕUKOGU DIREKTIIV 1999/36/EÜ,

29. aprill 1999,

transporditavate surveseadmete kohta







EUROOPA LIIDU NÕUKOGU, võttes arvesse Euroopa Ühenduse asutamislepingut, eelkõige selle artikli 75 lõike 1 punkti c, võttes arvesse komisjoni ettepanekut, ( 1 ) võttes arvesse majandus- ja sotsiaalkomitee arvamust, ( 2 ) tegutsedes asutamislepingu artiklis 189c sätestatud korras ( 3 ) ning arvestades, et: (1) ühise transpordipoliitika raames tuleb võtta lisameetmeid, et tagada transpordi ohutus; (2) praegu nõuab iga liikmesriik, et kõikide tema territooriumil kasutatavate transporditavate seadmete sertifitseerimise ja inspekteerimise, sealhulgas perioodilise inspekteerimise, teostavad tema määratud asutused; see menetlus eeldab mitut kinnitust, kui kasutatavate seadmete vedu toimub rohkem kui ühes riigis, ja takistab veoteenuste osutamist ühenduses; ühenduse meetmed kinnitamismenetluste ühtlustamiseks on põhjendatud, et hõlbustada transporditavate surveseadmete vedusid teise liikmesriigi territooriumil; (3) tuleks vastu võtta meetmed ühtse transpordituru, eelkõige transporditavate surveseadmete vaba liikumise järkjärguliseks kehtestamiseks; (4) ühenduse tasandi meetmed on ainus võimalik moodus sellist ühtlustamist saavutada, sest iseseisvalt või rahvusvaheliste kokkulepete teel tegutsedes ei suuda liikmesriigid seadmete kinnitamisel jõuda ühesuguse ühtlustamistasemeni; diskretsiooniõiguse tõttu ei ole eri liikmesriikides antud kinnituste tunnustamine praegu rahuldav lahendus; (5) nõukogu direktiiv on sobiv õigusakt nende seadmete ohutuse suurendamiseks, kuna see loob raamistiku rahvusvaheliste kinnitamismenetluste ühtseks ja kohustuslikuks kohaldamiseks liikmesriikides; (6) nõukogu direktiividega 94/55/EÜ ( 4 ) ja 96/49/EÜ ( 5 ) on laiendatud ADRi ( 6 ) ja RIDi ( 7 ) sätete kohaldamist siseriikliku liikluse suhtes, et ühtlustada kogu ühenduses ohtlike ainete autoveo ja raudteeveo tingimusi; (7) direktiividega 94/55/EÜ ja 96/49/EÜ nähakse ette võimalus kohaldada teatavate uute transporditavate surveseadmete suhtes otsuse 93/465/EMÜ ( 8 ) kohastel moodulitel põhinevat vastavushindamismenetlust; see võimalus tuleks asendada kohustusega ja seda tuleks laiendada kõikidele transporditavatele surveseadmetele, mida kasutatakse direktiivide 94/55/EÜ ja 96/49/EÜ kohaldamisalasse kuuluvate ohtlike kaupade veoks; (8) direktiiviga 97/23/EÜ ( 9 ) nähakse ette surveseadmete vaba liikumise ja ohutuse üldnõuded; (9) aerosooliballoonid ja hingamisaparaatide gaasiballoonid tuleks käesoleva direktiivi kohaldamisalast välja arvata, sest nende vaba liikumine ja ohutus on juba reguleeritud direktiiviga 75/324/EMÜ ( 10 ) ja direktiiviga 97/23/EÜ; (10) liikmesriikide pädevate asutuste määratud inspekteerimisasutuste poolt väljaantud kinnitustunnistuste, vastavushindamismenetluse või uue vastavushindamismenetluse ja perioodilise inspekteerimismenetluste tunnustamine aitab kõrvaldada veoteenuste osutamise vabaduse takistusi; muul tasandil ei suuda liikmesriigid niisugust eesmärki rahuldaval viisil saavutada; kaalutlusõiguse välistamiseks on vaja selgelt kindlaks määrata, milliseid menetlusi tuleb järgida; (11) tuleb sätestada ühised eeskirjad, millega tunnustatakse määratavaid inspekteerimisasutusi, mis tagavad vastavuse direktiividega 94/55/EÜ ja 96/49/EÜ; need ühised eeskirjad vähendavad tarbetuid kulutusi ja haldusmenetlusi, mis on seotud seadmete kinnitamise ja tehniliste kaubandustõkete kõrvaldamisega; (12) takistuste vältimiseks liikmesriigi ja kolmanda riigi vahelistes vedudes ei tuleks käesolevat direktiivi kohaldada transporditavate surveseadmete suhtes, mida kasutatakse ainult ohtlike kaupade veoks ühenduse territooriumi ja kolmandate riikide territooriumide vahel; (13) liikmesriigid peavad määrama inspekteerimisasutused, kellel on õigus teostada vastavushindamist või uut vastavushindamist ja perioodilist inspekteerimist; nad peavad ka tagama, et niisugused asutused on piisavalt sõltumatud, tõhusad ja ametialaselt pädevad nendele määratud ülesandeid täitma; (14) tuleks kehtestada konkreetsed menetlused, kuidas hinnata uute ventiilide ja vedamisel kasutatavate muude lisaseadmete vastavust nõuetele; (15) tuleks kehtestada olemasolevate seadmete uue vastavushindamisega seotud sätted, mis on määratletud II osa IV lisas, et käesolevat direktiivi oleks võimalik nende seadmete suhtes kohaldada; (16) uute seadmete vastavus direktiivide 94/55/EÜ ja 96/49/EÜ lisade tehniliste eeskirjade nõuetele tuleb tõestada I osa IV lisas sätestatud vastavushindamismenetlustega; olemasolevaid seadmeid inspekteeritakse perioodiliselt III osa IV lisas sätestatud menetluste kohaselt; (17) käesolevas direktiivis nimetatud seadmed peaksid olema varustatud märgisega, mis näitab nende vastavust direktiivi 94/55/EÜ või 96/49/EÜ ja käesoleva direktiivi nõuetele, et neid saaks turule viia, täita, kasutada ja uuesti täita kooskõlas nende sihtotstarbega; (18) liikmesriigid peavad lubama VII lisas nimetatud märgisega tähistatud transporditavate surveseadmete vaba liikumist oma territooriumil, turuleviimist, vedusid või sihtotstarbelist kasutamist täiendava hindamiseta või ilma täiendavate tehniliste nõuete esitamiseta; (19) on asjakohane, et liikmesriik tingimusel, et ta teavitab komisjoni, peaks olema suuteline võtma meetmeid turuleviimise ja seadmete kasutamise piiramiseks või keelamiseks juhtudel, kui seadmed kujutavad erilist ohtu ohutusele; (20) käesoleva direktiivi lisade muutmiseks ja direktiivi jõustumistähtaja edasilükkamiseks teatavate transporditavate surveseadmete osas tuleks järgida komiteemenetlust; (21) tuleks ette näha üleminekukord enne käesoleva direktiivi jõustumist siseriiklike eeskirjade kohaselt toodetud surveseadmete turuleviimiseks ja kasutuselevõtuks; (22) direktiivides 84/525/EMÜ, ( 11 ) 84/526/EMÜ ( 12 ) ja 84/527/EMÜ ( 13 ) gaasiballoonide kohta nähakse ette vastavushindamismenetlus, mis erineb käesolevas direktiivis ettenähtud menetlusest; kõikide transporditavate surveseadmete jaoks tuleks kehtestada ühtne menetlus; (23) tuleks kehtestada olemasolevate ja direktiividele 84/525/EMÜ, 84/526/EMÜ ning 84/527/EMÜ vastavate gaasiballoonide perioodilise inspekteerimise menetlused, ning arvestades, et: ON VASTU VÕTNUD KÄESOLEVA DIREKTIIVI:







Artikkel 1

Kohaldamisala

1. Käesoleva direktiivi eesmärk on suurendada siseriiklikuks ohtlike kaupade autoveoks ja raudteeveoks kinnituse saanud transporditavate surveseadmete ohutust ning tagada niisuguste seadmete vaba liikumine ühenduses, kaasa arvatud turuleviimise ja korduva kasutuselevõtuga seonduvad küsimused.

2. Käesolevat direktiivi kohaldatakse:

a) turuleviimise suhtes uute artiklis 2 määratletud transporditavate surveseadmete osas;

b) uue vastavushindamise suhtes artiklis 2 määratletud olemasolevate transporditavate surveseadmete osas, mis vastavad direktiivides 94/55/EÜ ja 96/49/EÜ sätestatud tehnilistele nõuetele;

c) korduvkasutuse ja perioodilise inspekteerimise suhtes: — punktides a ja b nimetatud transporditavate surveseadmete osas, — olemasolevate gaasiballoonide osas, millele on kantud direktiivides 84/525/EMÜ, 84/526/EMÜ ja 84/527/EMÜ sätestatud vastavusmärk.

3. Transporditavad surveseadmed, mis viidi turule enne 1. juulit 2001 või artiklis 18 ettenähtud juhul kahe aasta jooksul alates sellest kuupäevast ja mida ei ole direktiivide 94/55/EÜ ja 96/49/EÜ nõuetele vastavuse osas uuesti hinnatud, ei kuulu käesoleva direktiivi kohaldamisalasse.

4. Transporditavad surveseadmed, mida kasutatakse ainult ohtlike kaupade veoks ühenduse territooriumi ja kolmanda riigi territooriumi vahel direktiivi 94/55/EÜ artikli 6 lõike 1 ja artikli 7 kohaselt või direktiivi 96/49/EÜ artikli 7 lõike 1 ja lõike 2 kohaselt, ei kuulu käesoleva direktiivi kohaldamisalasse.

Artikkel 2

Mõisted

Käesolevas direktiivis kasutatakse järgmisi mõisteid:

1. transporditavad surveseadmed: — kõik mahutid (direktiivi 94/55/EÜ A lisas määratletud balloonid, torud, surveanumad, krüotehnilised anumad, balloonikogumid), — kõik paagid, sealhulgas kergpaagid, paakkonteinerid (teisaldatavad paagid), paakvagunite paagid, mahutikogumiga sõidukite paagid või mahutid, paagiautode paagid, mida kasutatakse klassi 2 kuuluvate gaaside veoks kooskõlas direktiivide 94/55/EÜ ja 96/49/EÜ lisadega ning käesoleva direktiivi VI lisas nimetatud muudesse klassidesse kuuluvate teatavate ohtlike ainete veoks, sealhulgas nende ventiilid ja vedamisel kasutatavad muud lisaseadmed. Määratlusse ei kuulu seadmed, mille suhtes kohaldatakse väikeste koguste ja erijuhtumite puhul direktiivi 94/55/EÜ lisas ja direktiivi 96/49/EÜ lisas ettenähtud üldise erandi põhimõtteid, ning täitegaasid (ÜRO number 1950) ja hingamisaparaatide gaasiballoonid.

2. märk — artiklis 10 nimetatud sümbol;

3. vastavushindamismenetlused — IV lisa I osas ettenähtud menetlused;

4. uus vastavushindamine — omaniku või tema ühenduses asutatud volitatud esindaja või valdaja taotlusel juba toodetud ja enne 1 juulit 2001 või artiklis 18 nimetatud juhul kahe aasta jooksul pärast seda kuupäeva kasutusele võetud transporditavate surveseadmete järgmise hindamise menetlus;

5. teavitatud asutus — artikli 8 kohaselt liikmesriigi pädeva asutuse poolt määratud inspekteerimisasutus, mis vastab I ja II lisa kriteeriumidele;

6. volitatud asutus — artikli 9 kohaselt liikmesriigi pädeva asutuse poolt määratud inspekteerimisasutus, mis vastab I ja III lisa kriteeriumidele.

Artikkel 3

Vastavushindamine uute transporditavate surveseadmete viimiseks ühenduse turule

1. Uued mahutid ja uued paagid peavad vastama direktiivide 94/55/EÜ ja 96/49/EÜ asjakohastele sätetele. Niisuguste transporditavate surveseadmete vastavust nendele sätetele kinnitab teavitatud asutus ainult IV lisa I osas sätestatud ja V lisas täpsustatud vastavushindamismenetluste kohaselt.

2. Uued ventiilid ja vedamisel kasutatavad muud lisaseadmed peavad vastama direktiivide 94/55/EÜ ja 96/49/EÜ lisade asjakohastele sätetele.

3. Ventiilid ja muud lisaseadmed, millel on transporditavates surveseadmetes otsene ohutusfunktsioon, eriti ohutusventiilides, täite- ja tühjendusventiilides ja ballooniventiilides, peavad läbima vastavushindamismenetluse, mis on vähemalt niisama range kui menetlus, mille on läbinud mahuti või paak, millele need on paigaldatud.

Niisuguste ventiilide ja vedamisel kasutatavate muude lisaseadmete suhtes võib kohaldada teistsugust vastavushindamismenetlust, mis viiakse läbi eraldi mahuti või paagi suhtes kohaldatavast menetlusest.

4. Kui direktiivid 94/55/EÜ ja 96/49/EÜ ei sisalda mitte mingeid üksikasjalikke tehnilisi eekirju lõikes 3 nimetatud ventiilide ja lisaseadmete kohta, peavad need ventiilid ja lisaseadmed vastama direktiivi 97/23/EÜ nõuetele ja vastavalt sellele direktiivile tuleb nende suhtes kohaldada direktiivi 97/23/EÜ artiklis 10 ettenähtud II, III või IV kategooria vastavushindamismenetlust olenevalt sellest, kas mahuti või paak kuulub käesoleva direktiivi V lisas ettenähtud kategooriasse 1, 2 või 3.

5. Liikmesriigid ei saa keelata, piirata või takistada oma territooriumil artikli 1 lõike 2 punktis a nimetatud transporditavate surveseadmete turuleviimist või kasutusele võtmist, kui need vastavad käesoleva direktiivi nõuetele ning kannavad artikli 10 lõigetes 1 ja 2 ettenähtud asjakohast märki.

Artikkel 4

Vastavushindamine uute transporditavate surveseadmete viimiseks siseriiklikule turule

1. Erandina artiklist 3 võivad liikmesriigid lubada oma territooriumil artikli 1 lõike 2 punkti a kohaste mahutite, sealhulgas nende ventiilide ja vedamisel kasutatavate muude lisaseadmete turuleviimist, vedu ja kasutuselevõttu, kui nende nõuetele vastavust on hinnanud volitatud asutus.

2. Transporditavatel surveseadmetel, mille nõuetele vastavust on hinnanud volitatud asutus, ei või olla artikli 10 lõikes 1 kirjeldatud märgistus.

3. Volitatud asutus teeb tööd ainult sellele rühmale, mille liige ta on.

4. Volitatud asutuste läbiviidud vastavushindamise suhtes kohaldatavad menetlused on IV lisa I osas kirjeldatud moodulid A1, C1, F ja G.

5. Komisjon jälgib käesoleva artikli toimet ja annab sellele hinnangu pärast 1. juulit 2004. Selleks edastavad liikmesriigid komisjonile vajalikku teavet käesoleva artikli rakendamise kohta. Vajaduse korral lisatakse nimetatud hindamisele ettepanekud käesoleva direktiivi muutmiseks.

Artikkel 5

Olemasolevate transporditavate surveseadmete nõuetele vastavuse uus vastavushindamine

1. Artikli 1 lõike 2 punktis b nimetatud transporditavate surveseadmete vastavust direktiivide 94/55/EÜ ja 96/49/EÜ lisade asjakohastele sätetele kinnitab teavitatud asutus käesoleva direktiivi IV lisa II osas sätestatud uue vastavushindamismenetluse kohaselt.

Kui niisugused seadmed toodeti seeriaviisiliselt, võivad liikmesriigid lubada, et mahutite, sealhulgas nende ventiilide ja vedamisel kasutatavate muude lisaseadmete uue vastavushindamise viib läbi volitatud asutus tingimusel, et tüübi uue vastavushindamise viib läbi teavitatud asutus.

2. Liikmesriigid ei saa keelata, piirata või takistada oma territooriumil artikli 1 lõike 2 punktis b nimetatud transporditavate surveseadmete turuleviimist või kasutusele võtmist, kui need vastavad käesoleva direktiivi nõuetele ja kannavad artikli 10 lõikes 1 ettenähtud asjakohast märki.

Artikkel 6

Perioodiline inspekteerimine ja korduvkasutus

1. Teavitatud või volitatud asutus korraldab artikli 1 lõike 2 punktis c nimetatud mahutite, sealhulgas nende vedamisel kasutatavate ventiilide ja lisaseadmete perioodilise inspekteerimise IV lisa III osas sätestatud menetluse kohaselt. Teavitatud asutus korraldab paakide, sealhulgas nende ventiilide ja vedamisel kasutatavate muude lisaseadmete perioodilise inspekteerimise IV lisa III osa moodulis 1 sätestatud menetluse kohaselt.

Liikmesriigid võivad siiski lubada, et nende territooriumil võivad ka volitatud asutused läbi viia paakide perioodilist inspekteerimist, kui neil on lubatud paake perioodiliselt inspekteerida ja kui nad tegutsevad teavitatud asutuse järelevalve all IV lisa III osa moodulis 2 ettenähtud menetluse kohaselt, mis käsitleb perioodilist inspekteerimist kvaliteedi tagamisega.

2. Artikli 1 lõikes 2 nimetatud transporditavate surveseadmete suhtes võib kohaldada perioodilist inspekteerimist igas liikmesriigis.

3. Liikmesriigid ei või sel põhjusel, et tegemist on transporditavate surveseadmetega, keelata, piirata või takistada oma territooriumil järgmiste surveseadmete kasutamist (sealhulgas täitmine, ladustamine, tühjendamine ja taastäitmine):

— artikli 1 lõike 2 punktides a ja b ning artikli 1 lõike 2 punkti c esimeses taandes nimetatud seadmed, mis vastavad käesoleva direktiivi nõuetele ja kannavad vastavat märki,

— olemasolevad gaasiballoonid, millele on kantud direktiivides 84/525/EMÜ, 84/526/EMÜ ja 84/527/EMÜ ettenähtud vastavusmärk ning käesoleva direktiivi artikli 10 lõikes 3 nimetatud märk ja tunnusnumber, mis tõendab, et need on läbinud perioodilise inspekteerimise.

4. Liikmesriigid võivad kehtestada siseriiklikud nõuded transporditavate surveseadmete ladustamise või kasutamise kohta, kuid mitte transporditavate surveseadmete endi või vedamiseks vajalike lisaseadmete kohta. Liikmesriigid võivad siiski artikli 7 alusel säilitada siseriiklikud nõuded ühendusseadmete, tunnusvärvide ja standardtemperatuuride osas.

Artikkel 7

Siseriiklikud sätted

1. Liikmesriik võib säilitada oma siseriiklikud sätted muude seadmetega ühendavate seadmete ja tunnusvärvide kohta, mida kohaldatakse transporditavate surveseadmete suhtes selle ajani, kui Euroopa kasutamisstandardid lisatakse direktiivide 94/55/EÜ ja 96/49/EÜ lisadele.

Kui teatavat tüüpi gaasi vedamisel või kasutamisel tekivad siiski ohutusprobleemid, võib lubada lühikest üleminekuperioodi artiklis 15 ettenähtud korra kohaselt, et võimaldada liikmesriikidel oma siseriiklike sätete säilitamist ka peale seda, kui Euroopa standardid on lisatud direktiivide 94/55/EÜ ja 96/49/EÜ lisadele.

2. Liikmesriigid, kus õhutemperatuur on regulaarselt alla −20 °C, võivad kehtestada rangemad standardid nende territooriumil toimuvate ohtlike kaupade siseriiklikul veol kasutatavate materjalide töötemperatuuri kohta, kuni kõnealuste kliimavöötmete asjakohaseid standardtemperatuure käsitlevad sätted lisatakse direktiivide 94/55/EÜ ja 96/49/EÜ lisadele.

Artikkel 8

Teavitatud asutused

1. Liikmesriigid edastavad komisjonile ja teistele liikmesriikidele nimekirja ühenduses asutatud teavitatud asutustest, mis nad on määranud, et läbi viia uute transporditavate surveseadmete vastavushindamismenetlust IV lisa I osa kohaselt, et uuesti hinnata olemasolevate tüüpide või seadmete vastavust direktiivide 94/55/EÜ ja 96/49/EÜ lisade nõuetele IV lisa II osa kohaselt ja/või täita perioodilise inspekteerimise ülesannet IV lisa III osa mooduli 1 kohaselt ja/või järelevalveülesannet IV lisa III osa mooduli 2 kohaselt. Nad edastavad ka neile eelnevalt komisjoni poolt määratud tunnusnumbrid.

Komisjon avaldab Euroopa Ühenduste Teatajas teavitatud asutuste nimekirja, tunnusnumbrid ja ülesanded, milleks nad on teavitatud. Komisjon tagab selle nimekirja ajakohastamise.

2. Teavitatud asutuste määramisel kohaldavad liikmesriigid I ja II lisas kehtestatud kriteeriume. Iga asutus esitab teda määrata kavatsevale liikmesriigile täieliku teabe ja tunnistused I ja II lisas sätestatud kriteeriumidele vastavuse kohta.

3. Asutusest teavitanud liikmesriik tühistab oma teate, kui ta leiab, et asutus ei vasta enam lõikes 2 nimetatud kriteeriumidele.

Ta teavitab niisugusest teate tühistamisest viivitamata komisjoni ja teisi liikmesriike.

Artikkel 9

Volitatud asutused

1. Liikmesriigid edastavad komisjonile ja teistele liikmesriikidele lõike 2 kriteeriumide kohaselt tunnustatud ja ühenduses asutatud volitatud asutuste nimekirja artikli 2 lõike 1 esimeses taandes nimetatud mahutite, sealhulgas nende ventiilide ja vedamisel kasutatavate muude lisaseadmete perioodiliseks inspekteerimiseks või olemasolevate teavitatud asutuse poolt uuesti hinnatud tüübile vastavate mahutite, sealhulgas ventiilide ja vedamisel kasutatavate muude lisaseadmete uueks vastavushindamiseks, et IV lisa III osa moodulis 1 ettenähtud menetluse kohaselt tagada pidev vastavus direktiivide 94/55/EÜ ja 96/49/EÜ asjakohastele sätetele. Nad edastavad ka neile eelnevalt komisjoni poolt määratud tunnusnumbrid.

Liikmesriigid, kes kasutavad artikli 6 lõike 1 teises lõigus ettenähtud võimalust, edastavad samuti komisjonile ja teistele liikmesriikidele nimekirja ühenduses asutatud volitatud asutustest, kellel nad on lubanud paake perioodiliselt inspekteerida.

Komisjon avaldab Euroopa Ühenduste Teatajas volitatud asutuste nimekirja, tunnusnumbrid ja asutuste ülesanded. Komisjon tagab selle nimekirja ajakohastamise.

2. Volitatud asutuste tunnustamisel kohaldavad liikmesriigid I ja III lisas kehtestatud kriteeriume. Iga asutus esitab teda tunnustada kavatsevale liikmesriigile täieliku teabe ja tunnistused nendes lisades sätestatud kriteeriumidele vastavuse kohta.

3. Liikmesriik, kes on asutust tunnustanud, tühistab oma kinnituse, kui ta leiab, et asutus ei vasta enam lõikes 2 nimetatud kriteeriumidele.

Ta teavitab niisugusest kinnituse tühistamisest viivitamata komisjoni ja teisi liikmesriike.

Artikkel 10

Märgistamine

1. Ilma et see piiraks direktiivides 94/55/EÜ ja 96/49/EÜ sätestatud mahutite ja paakide märgistamise nõuete kohaldamist, kinnitatakse artikli 3 lõike 1 ja artikli 5 lõike 1 sätetele vastavatele mahutitele ja paakidele märk IV lisa I osa kohaselt. Kasutatava märgi näidis on esitatud VII lisas. Märk kinnitatakse nähtavalt ja püsivalt ning sellele lisatakse nende mahutite ja paakide vastavushindamismenetluse teostanud teavitatud asutuse number. Uue vastavushindamise puhul lisatakse märgile teavitatud või volitatud asutuse tunnusnumber.

Artikli 7 lõikele 2 vastavate transporditavate surveseadmete puhul järgneb teavitatud või volitatud asutuse tunnusnumbrile “- 40 oC”.

2. Uutel ventiilidel ja muudel lisaseadmetel, millel on otsene ohutusfunktsioon, peab olema VII lisas ettenähtud märk või direktiivi 97/23/EÜ VI lisas ettenähtud märk. Niisugustele märkidele ei lisata ventiilide ja vedamisel kasutatavate muude lisaseadmete vastavushindamise läbiviinud teavitatud asutuse tunnusnumbrit.

Muude ventiilide ja lisaseadmete suhtes ei kohaldata märgistamise erinõudeid.

3. Ilma et see piiraks direktiivides 94/55/EÜ ja 96/49/EÜ sätestatud mahutite ja paakide märgistamise nõuet, peab perioodilise inspekteerimise kohaldamiseks kõikidel artikli 6 lõikes 1 nimetatud transporditavatel surveseadmetel olema seadmete perioodilise inspekteerimise teostanud asutuse tunnusnumber, mis näitab, et seadme kasutamist võib jätkata.

Direktiividega 84/525/EMÜ, 84/526/EMÜ ja 84/527/EMÜ reguleeritud gaasiballoonide puhul järgneb eespool nimetatud tunnusnumber VII lisas kirjeldatud märgile, kui esimene perioodiline inspekteerimine teostatakse käesoleva direktiivi kohaselt.

4. Vastavushindamise ja uue vastavushindamise ning perioodilise inspekteerimise puhul vastutab teavitatud või volitatud asutuse tunnusnumbri nähtava ja püsiva kinnitamise eest asutus ise, tootja, tootja ühenduses asutatud volitatud esindaja, omanik, tema ühenduses asutatud volitatud esindaja või valdaja.

5. Transporditavatele surveseadmetele on keelatud kinnitada märgiseid, mida kolmandad isikud võivad tähenduse või kuju tõttu ekslikult pidada käesolevas direktiivis osutatud märgiks. Muid märgiseid võib seadmetele kanda tingimusel, et sellega ei halvendata VII lisas ettenähtud märgise nähtavust ja loetavust.

Artikkel 11

Kaitseklausel

1. Kui liikmesriik leiab, et transporditavad surveseadmed nõuetekohase hoolduse ja sihtotstarbelise kasutuse korral võivad vedamise ja/või kasutamise ajal märgile vaatamata ohustada inimeste ja vastavalt asjaoludele koduloomade tervist ja/või ohutust ja vara, võib ta piirata või keelata kõnealuste seadmete turuleviimise, vedamise või kasutamise või need turult või ringlusest kõrvaldada. Ta teatab igast niisugusest meetmest viivitamata komisjonile ning põhjendab oma otsust.

2. Komisjon peab viivitamata nõu asjaomaste isikutega. Kui komisjon pärast kõnealust nõupidamist leiab, et meede on põhjendatud, teatab ta sellest viivitamata küsimuse tõstatanud liikmesriigile ja teistele liikmesriikidele.

Kui komisjon pärast kõnealust nõupidamist leiab, et meede ei ole põhjendatud, teatab ta sellest viivitamata küsimuse tõstatanud liikmesriigile ja omanikule või tema ühenduses asutatud volitatud esindajale või valdajale, tootjale või tema ühenduses asutatud esindajale.

3. Kui transporditavatel surveseadmetel, mis ei vasta nõuetele, on artiklis 10 ettenähtud märgistus, võtab pädev liikmesriik vajalikke meetmeid märgise kinnitaja(te) vastu ning teatab sellest komisjonile ja teistele liikmesriikidele.

4. Komisjon tagab, et liikmesriikidele teatatakse selle menetluse käigust ja lõpptulemusest.

Artikkel 12

Põhjendamatu märgistamine

Ilma et see piiraks artikli 11 kohaldamist, on omanik, tema ühenduses asutatud volitatud esindaja või valdaja, tootja või tema ühenduses asutatud volitatud esindaja kohustatud juhul, kui liikmesriik teeb kindlaks, et VII lisas ettenähtud märgis on kinnitatud põhjendamatult, muutma transporditavad surveseadmed märgistamist käsitlevatele sätetele vastavaks ja lõpetama seaduserikkumise selle liikmesriigi poolt kehtestatud tingimustel.

Kui mittevastavus jätkub, teavitab liikmesriik sellest viivitamata komisjoni ja võtab kõik vajalikud meetmed, et piirata või keelata kõnealuste seadmete turuleviimine, vedamine või kasutamine või tagada seadmete turult või ringlusest kõrvaldamine artiklis 11 sätestatud korras.

Artikkel 13

Tagasilükkamist või piiramist põhjustavad otsused

Kõik käesoleva direktiivi kohaselt tehtud otsused, mis piiravad transporditavate surveseadmete turuleviimist, vedamist või kasutamist või mis nõuavad nende turult või ringlusest kõrvaldamist, peavad olema üksikasjalikult põhjendatud. Sellisest otsusest teatatakse viivitamata asjaomasele isikule, keda informeeritakse samas ka kõnealuses liikmesriigis kehtivate õigusaktide alusel talle võimaldatavatest õiguskaitsevahenditest ja tähtaegadest, mida selliste õiguskaitsevahendite suhtes kohaldatakse.

Artikkel 14

Komitee

Kõik vajalikud muudatused käesoleva direktiivi lisade kohandamiseks võetakse vastu artiklis 15 ettenähtud korras.

Artikkel 15

1. Kui viidatakse käesolevas artiklis ettenähtud menetlusele, abistab komisjoni direktiivi 94/55/EÜ artikli 9 kohaselt loodud ohtlike kaupade veo komitee, edaspidi “komitee”, mis koosneb liikmesriikide esindajatest ja mille eesistujaks on komisjoni esindaja.

2. Võetavate meetmete eelnõu esitab komiteele komisjoni esindaja. Tähtaja jooksul, mille eesistuja määrab lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

3. Kui kavandatavad meetmed on komitee arvamusega kooskõlas, võtab komisjon need vastu.

Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.

Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu.

Artikkel 16

Vastuvõtmine ja avaldamine

1. Liikmesriigid võtavad käesoleva direktiivi täitmiseks vajalikud õigus- ja haldusnormid vastu ja avaldavad need hiljemalt 1. detsembril 2000. Liikmesriigid teatavad sellest viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.

Artikkel 17

Rakendamine

1. Käesoleva direktiivi järgimiseks võtavad liikmesriigid hiljemalt 1. juulil 2001 vastu transporditavate surveseadmete suhtes kohaldatavad sätted.

2. Lõikes 1 nimetatud kuupäev lükatakse edasi teatavate transporditavate surveseadmete osas, mille kohta ei ole üksikasjalikke tehnilisi kirjeldusi või mille kohta ei ole direktiivide 94/55/EÜ ja 96/49/EÜ lisadesse lisatud nõuetekohast viidet asjakohastele Euroopa standarditele.

Seadmed, mis on seotud niisuguste edasilükkamistega, ja kuupäev, millest alates käesolevat direktiivi nende suhtes kohaldatakse, määratakse kindlaks artiklis 15 ettenähtud korras.

Artikkel 18

Üleminekukord

Liikmesriigid lubavad oma territooriumil enne 1. juulit 2001 kehtivate eeskirjade kohaseid transporditavaid surveseadmeid turule viia ja kasutusele võtta 24 kuu jooksul sellest kuupäevast alates ning niisuguste enne seda kuupäeva turuleviidud seadmete hilisemat kasutuselevõttu.

Artikkel 19

Sanktsioonid

Liikmesriigid määravad kindlaks sanktsioonide süsteemi, mida rakendatakse käesoleva direktiivi kohaselt vastuvõetud siseriiklike õigusnormide rikkumise korral, ning võtavad kõik nende sanktsioonide kohaldamiseks vajalikud meetmed. Kehtestatavad karistused peavad olema tõhusad, proportsionaalsed ja hoiatavad.

Liikmesriigid edastavad asjakohased sätted komisjonile hiljemalt 1. detsembril 2000 ja kõik nende hilisemad muudatused võimalikult kiiresti.

Artikkel 20

Muude direktiivide sätete kohaldatavus

Alates 1. juulist 2001 või artiklis 18 ettenähtud juhul kahe aasta jooksul sellest kuupäevast alates kohaldatakse direktiividest 84/525/EMÜ, 84/526/EMÜ ja 84/527/EMÜ ainult artikleid 1 ja I lisade 1.-3. osade sätteid.

Alates 1. juulist 2001 või artiklis 18 ettenähtud juhul kahe aasta jooksul sellest kuupäevast alates ei kohaldata direktiivi 76/767/EMÜ ( 14 ) sätteid käesoleva direktiivi kohaldamisalasse kuuluvate transporditavate surveseadmete suhtes.

Direktiivide 84/525/EMÜ, 84/526/EMÜ ja 84/527/EMÜ kohaselt antud balloonide EMÜ tüübikinnitus tunnistatakse käesolevas direktiivis ettenähtud EÜ tüübitunnistusele vastavaks.

Artikkel 21

Käesolev direktiiv jõustub Euroopa Ühenduste Teatajas avaldamise päeval.

Artikkel 22

Käesolev direktiiv on adresseeritud liikmesriikidele.









I LISA

MIINIMUMKRITEERIUMID, MIDA ARTIKLITES 8 JA 9 NIMETATUD TEAVITATUD VÕI VOLITATUD ASUTUSED PEAVAD TÄITMA

1. Teavitatud inspekteerimisasutus või volitatud inspekteerimisasutus, mis on osa muid kui inspekteerimisülesandeid täitvast organisatsioonist, peab olema selles organisatsioonis identifitseeritav.

2. Inspekteerimisasutus ja selle personal ei või osaleda toimingutes, mis võivad seada kahtluse alla nende inspekteerimisotsuste sõltumatuse ja aususe. Eelkõige peab inspekteerimisasutuse personal olema vaba igasugusest nende otsust mõjutada võivast ärilisest, rahalisest ja muust survest, eriti survest inspekteerimisasutuseväliste isikute või organisatsioonide poolt, kellel on huvi läbiviidava inspekteerimise tulemuste vastu. Inspekteerijate erapooletus tuleb tagada.

3. Inspekteerimisasutuse käsutuses peab olema vajalik personal ja vajalikud vahendid selleks, et nõuetekohaselt täita inspekteerimise ja kontrolliga seotud tehnilisi ja haldusülesandeid. Tal peab olema võimalik kasutada erikontrolli tegemiseks vajalikke seadmeid.

4. Inspekteerimisasutuse personalil, kes vastutab inspekteerimise eest, peab olema nõuetekohane kvalifikatsioon, põhjalik tehniline ja kutsealane ettevalmistus ning rahuldavad teadmised läbiviidava inspekteerimise nõuetest ja niisuguste toimingute alased piisavad kogemused. Ohutuse kõrge taseme tagamiseks peab inspekteerimisasutus suutma ära kasutada oma teadmisi transporditavate surveseadmete valdkonnas. Personal peab olema võimeline hindamistulemuste alusel ametialaselt hindama seadmete üldnõuetele vastavust ja esitama selle kohta ettekande. Personal peab samuti oskama koostada tõendeid, protokolle ja ettekandeid selle tõestamiseks, et inspekteerimine on läbi viidud.

5. Personalil peavad olema asjakohased teadmised transporditava surveseadme, sealhulgas lisaseadmete tootmisel kasutatud tehnoloogia kohta ning inspekteeritavate seadmete kasutamise või kavatsetava kasutamise kohta ja kasutamise ajal ilmneda võivate vigade kohta.

6. Inspekteerimisasutus ja selle personal peavad hindamise ja kontrollimise läbi viima ametialase usaldusväärsuse ja tehnilise pädevuse kõige kõrgemal tasemel. Inspekteerimisasutus peab tagama inspekteerimistegevuse jooksul saadud teabe konfidentsiaalsuse. Asjaõigused peavad olema kaitstud.

7. Inspekteerimistegevusega seotud isikute palk ei tohi otseselt sõltuda läbiviidud inspekteerimiste arvust ja mitte mingil juhul nende tulemustest.

8. Inspekteerimisasutus peab võtma endale vastutuskindlustuse juhul, kui vastutus ei kuulu siseriiklike õigusaktide alusel riigile või organisatsioonile, mille osa inspekteerimisasutus on.

9. Inspekteerimisasutus peab tavaliselt ise läbi viima inspekteerimise, mille ta on kohustunud tegema. Kui inspekteerimisasutus kasutab mõne inspekteerimise osa puhul alltöövõttu, peab ta tagama ja suutma tõendama, et alltöövõtja on pädev kõnealust teenust osutama, ning võtma endale alltöövõtu eest täieliku vastutuse.









II LISA

TÄIENDAVAD KRITEERIUMID, MIDA ARTIKLIS 8 NIMETATUD TEAVITATUD ASUTUSED PEAVAD TÄITMA

1. Teavitatud asutus peab olema asjaosalistest isikutest sõltumatu ja osutama “kolmandate isikute” inspekteerimisteenuseid. Teavitatud asutus ja inspekteerimise eest vastutav personal ei tohi olla selle transporditava surveseadme, sealhulgas lisaseadmete projekteerija, tootja, tarnija, ostja, omanik, valdaja, kasutaja või hooldaja või paigaldaja ega ühegi nimetatud isiku volitatud esindaja. See ei tohi olla otseselt seotud transporditava surveseadme, sealhulgas lisaseadmete projekteerimise, tootmise, turustamise ega hooldusega ega esindada nende toimingutega tegelevaid isikuid. See ei välista võimalust vahetada tehnilist teavet transporditavate surveseadmete tootja ja inspekteerimisasutuse vahel.

2. Kõigil huvitatud isikutel peab olema juurdepääs inspekteerimisasutuse teenustele. Põhjendamata rahalisi või muid tingimusi ei tohi esitada. Asutus ei tohi oma tegevusega kedagi diskrimineerida.









III LISA

TÄIENDAVAD KRITEERIUMID, MIDA ARTIKLIS 9 NIMETATUD VOLITATUD ASUTUSED PEAVAD TÄITMA

1. Volitatud asutus peab moodustama eraldi ja identifitseeritava osa organisatsioonist, kes on kaasatud inspekteeritavate toodete projekteerimisse, tootmisse, tarnimisse, kasutamisse või hooldamisse.

2. Volitatud asutus ei tohi olla otseselt seotud transporditavate surveseadmete, sealhulgas inspekteeritavate lisaseadmete või samalaadsete konkureerivate toodete projekteerimise, tootmise, tarnimise ega kasutamisega.

3. Inspekteeriva personali vastutus peab olema selgelt eraldatud muid ülesandeid täitva personali vastutusest, see tuleb kehtestada organisatsioonilisel tasandil ja inspekteerimisasutuse emaorganisatsiooni siseste aruandlusmeetodite abil.









IV LISA

I OSA

VASTAVUSHINDAMISMENETLUSED

Moodul A (toote sisekontroll)

1. Käesolevas moodulis kirjeldatakse menetlust, mille kohaselt tootja või tema ühenduses asutatud volitatud esindaja, kes täidab punktis 2 sätestatud kohustusi, tagab ja deklareerib, et transporditav surveseade vastab selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja koostab kirjaliku vastavusavalduse.

2. Tootja koostab punkti 3 kohase tehnilise dokumentatsiooni ja tootja või tema ühenduses asutatud volitatud esindaja säilitab seda inspekteerimiseks asjaomaste siseriiklike asutuste poolt kümme aastat pärast viimase transporditava surveseadme tootmist. Kui tootja ega tema esindaja ei ole ühenduses asutatud, vastutab tehnilise dokumentatsiooni kättesaadavuse eest isik, kes viib transporditava surveseadme ühenduse turule.

3. Tehnilise dokumentatsiooni abil peab olema võimalik hinnata, kas transporditavad surveseadmed vastavad nende suhtes kohaldatava direktiivi nõuetele. See peab sisaldama transporditava surveseadme projekteerimise, tootmise ja töö põhimõtteid hindamiseks vajalikul määral ning selles peab olema: — transporditava surveseadme üldkirjeldus, — põhimõtteline projekt, tööjoonised ning detailide, alakoostude, elektriskeemide jms plaanid, — nimetatud tööjoonistest ja plaanidest ning transporditava surveseadme tööpõhimõttest arusaamiseks vajalikud kirjeldused ja selgitused, — direktiivi nõuete täitmiseks kasutatud lahenduste kirjeldus, — tehtud konstruktsiooniarvutuste tulemused, läbiviidud hindamised jne, — katseprotokollid.

4. Tootja või tema ühenduses asutatud volitatud esindaja peab säilitama vastavusavalduse koopia koos tehnilise dokumentatsiooniga.

5. Tootja võtab kõik vajalikud meetmed selleks, et tootmisprotsessis tagataks transporditavate surveseadmete vastavus punktis 2 nimetatud tehnilisele dokumentatsioonile ja nende suhtes kohaldatava direktiivi nõuetele.

Moodul A1 (tootmise sisekontroll ja lõpphinnangu järelevalve)

Lisaks mooduli A nõuetele kohaldatakse järgmist.

Tootja peab andma lõpphinnangu ja järelevalvet selle üle teostab tootja valitud teavitatud asutus etteteatamata kontrollkäikude tegemisega.

Nende kontrollkäikude ajal peab teavitatud asutus: — tagama, et tootja tegelikult annab lõpphinnangu, — võtab tootmis- või laoruumidest transporditavate surveseadmete tootenäidiseid kontrollimiseks. Teavitatud asutus hindab näidisteks võetavate seadmete arvu ja seda, kas näidisteks võetud seadmetele tuleb anda või lasta anda täielik või osaline lõpphinnang.

Kui üks või mitu transporditavat surveseadet ei vasta nõuetele, peab teavitatud asutus võtma asjakohased meetmed.

Tootja peab teavitatud asutuse vastutusel igale transporditavale surveseadmele kinnitama selle asutuse tunnusnumbri.

Moodul B (EÜ tüübihindamine)

1. Käesolevas moodulis kirjeldatakse menetluse seda osa, mille järgi teavitatud asutus teeb kindlaks ja tõendab, et kõnesoleva toodangu tüüpiline näidis vastab selle suhtes kohaldatava direktiivi nõuetele.

2. Tootja või tema ühenduses asutatud volitatud esindaja peab esitama EÜ tüübihindamise taotluse ühele enda valitud teavitatud asutusele. Taotluses peab olema: — tootja nimi ja aadress ning, kui taotluse on esitanud ühenduses asutatud volitatud esindaja, ka tema nimi ja aadress, — kirjalik kinnitus selle kohta, et samasugust taotlust ei ole esitatud mõnele teisele teavitatud asutusele, — punktis 3 kirjeldatud tehniline dokumentatsioon. Taotleja esitab teavitatud asutusele kavandatavat toodet esindava näidise, edaspidi “tüüp”. Teavitatud asutus võib nõuda lisanäidiseid, kui neid on vaja katsete tegemiseks. Tüüp võib hõlmata mitmeid transporditavate surveseadmete versioone, kui nendevahelised erinevused ei mõjuta ohutuse taset.

3. Tehnilise dokumentatsiooni abil peab olema võimalik hinnata, kas transporditavad surveseadmed vastavad nende suhtes kohaldatava direktiivi nõuetele. See peab sisaldama transporditava surveseadme projekteerimise, tootmise ja töö põhimõtteid hindamiseks vajalikul määral ning selles peab olema: — tüübi üldkirjeldus, — põhimõtteline projekt, tööjoonised ning detailide, alakoostude, elektriskeemide jms plaanid, — nimetatud tööjoonistest ja plaanidest ning transporditava surveseadme tööpõhimõttest arusaamiseks vajalikud kirjeldused ja selgitused, — direktiivi oluliste nõuete täitmiseks kasutatud lahenduste kirjeldus, — tehtud konstruktsiooniarvutuste tulemused, läbiviidud hindamised jne, — katseprotokollid, — teave tootmise ajal läbiviidud katsetuste kohta, — kvalifikatsiooni ja kinnitamisega seotud teave.

4. Teavitatud asutus peab: 4.1. hindama tehnilist dokumentatsiooni, kontrollima, kas tüüp on valmistatud selle kohaselt, ja välja selgitama osad, mis on projekteeritud direktiivi asjaomaste sätete kohaselt. Eelkõige peab teavitatud asutus: — hindama tehnilist dokumentatsiooni projekteerimise ja tootmismenetluste seisukohalt, — hindama kasutatud materjale, kui need ei vasta direktiivi asjakohastele sätetele, ja kontrollima materjalide tootja antud tunnistust, — kinnitama protseduurid surveseadme osade püsiliidete tegemiseks või kontrollima, et need oleksid eelnevalt kinnitatud, — kontrollima, kas surveseadme osade püsiliiteid valmistaval ja mittepurustavaid katsetusi tegeval personalil on vastav kvalifikatsioon või kinnitus; 4.2. tegema või laskma teha asjakohased hindamised ja vajalikud katsetused, et kindlaks teha, kas tootja kasutatud lahendused vastavad direktiivi nõuetele; 4.3. tegema või laskma teha asjakohased hindamised ja vajalikud katsetused, et kindlaks teha, kas direktiivi asjakohaseid sätteid on kohaldatud; 4.4. leppima taotlejaga kokku vajalike hindamiste ja katsetuste tegemise asukoha suhtes.

5. Kui tüüp vastab selle suhtes kohaldatava direktiivi nõuetele, peab teavitatud asutus andma taotlejale EÜ tüübitunnistuse. Tunnistusel, mille kehtivusaeg on kümme aastat ja mis on uuendatav, peavad olema tootja nimi ja aadress, kontrolli põhjal tehtud järeldused ja kinnitatud tüübi identifitseerimiseks vajalikud andmed. Tunnistusele tuleb lisada tehnilise dokumentatsiooni asjakohaste osade loend, mille koopia tuleb säilitada teavitatud asutuses. Kui teavitatud asutus keeldub tootjale või tema ühenduses asutatud volitatud esindajale EÜ tüübitunnistust välja andmast, peab see asutus keeldumist üksikasjalikult põhjendama. Ette tuleb näha edasikaebamise kord.

6. Taotleja peab teatama EÜ tüübitunnistusega seotud tehnilist dokumentatsiooni hoidvale teavitatud asutusele kõikidest kinnitatud transporditavates surveseadmetes tehtud muudatustest; need tuleb täiendavalt kinnitada juhul, kui need võivad mõjutada direktiivi nõuete täitmist või seadmele ettenähtud kasutustingimusi. Selline täiendav kinnitus tuleb vormistada esialgse EÜ tüübitunnistuse lisana.

7. Kõik teavitatud asutused peavad edastama liikmesriikidele asjakohast teavet tühistatud EÜ tüübitunnistuste kohta ja taotluse korral ka väljaantud tunnistuste kohta. Teavitatud asutused peavad samuti edastama teistele teavitatud asutustele asjakohast teavet EÜ tüübitunnistuste tühistamiste või nende kinnitamisest keeldumiste kohta.

8. Teised teavitatud asutused võivad saada EÜ tüübitunnistuste ja/või nende lisade koopiaid. Tunnistuste lisad peavad olema teistele teavitatud asutustele kättesaadavad.

9. Tootja või tema ühenduses asutatud esindaja peab koos tehnilise dokumentatsiooniga säilitama EÜ tüübitunnistuste ja nende lisade koopiad kümme aastat pärast viimase transporditava surveseadme tootmist. Kui tootja ega tema esindaja ei ole ühenduses asutatud, vastutab tehniliste dokumentide kättesaadavuse eest isik, kes viib toote ühenduse turule.

Moodul B1 (EÜ projektihindamine)

1. Käesolevas moodulis kirjeldatakse menetluse seda osa, mille kohaselt teavitatud asutus teeb kindlaks ja tõendab, et transporditava surveseadme projekt vastab selle suhtes kohaldatava direktiivi nõuetele.

2. Tootja või tema ühenduses asutatud volitatud esindaja peab esitama EÜ projektihindamistaotluse ühele teavitatud asutusele. Taotluses peab olema: — tootja nimi ja aadress ning, kui taotluse on esitanud ühenduses asutatud volitatud esindaja, ka tema nimi ja aadress, — kirjalik kinnitus selle kohta, et samasugust taotlust ei ole esitatud mõnele teisele teavitatud asutusele, — punktis 3 kirjeldatud tehniline dokumentatsioon. Tüüp võib hõlmata mitmeid transporditavate surveseadmete versioone, kui nendevahelised erinevused ei mõjuta ohutuse taset.

3. Tehnilise dokumentatsiooni abil peab olema võimalik hinnata, kas transporditavad surveseadmed vastavad nende suhtes kohaldatava direktiivi nõuetele. See peab sisaldama transporditava surveseadme projekteerimise, tootmise ja töö põhimõtteid hindamiseks vajalikul määral ning selles peab olema: — kõnealuse seadme üldkirjeldus, — põhimõtteline projekt, tööjoonised ning detailide, alakoostude, elektriskeemide jms plaanid, — nimetatud tööjoonistest ja plaanidest ning seadme tööpõhimõttest arusaamiseks vajalikud kirjeldused ja selgitused, — direktiivi nõuete täitmiseks kasutatud lahenduste kirjeldus, — vajalikud tõendusmaterjalid projekteerimisel kasutatud lahenduste nõuetele vastavuse kohta; need tõendusmaterjalid peavad sisaldama tootja asjakohase labori või tootja nimel tehtud katsetuste tulemusi, — tehtud konstruktsiooniarvutuste tulemused, läbiviidud hindamised jne, — kvalifikatsiooni ja kinnitamisega seotud teave.

4. Teavitatud asutus peab: 4.1. hindama tehnilist dokumentatsiooni ja välja selgitama osad, mis on projekteeritud direktiivi asjaomaste sätete kohaselt. Eelkõige peab teavitatud asutus: — hindama kasutatud materjale, kui need ei vasta direktiivi asjakohastele sätetele, — kinnitama surveseadme osade püsiliidete tegemise protseduurid või kontrollima, et need oleksid eelnevalt kinnitatud, — kontrollima, kas surveseadme osade püsiliiteid tegeval ja mittepurustavaid katsetusi läbiviival personalil on vastav kvalifikatsioon või kinnitus; 4.2. tegema asjakohased hindamised, et kindlaks teha, kas tootja kasutatud lahendused vastavad direktiivi nõuetele; 4.3. tegema asjakohased hindamised, et kindlaks teha, kas direktiivi asjakohaseid sätteid on tegelikult kohaldatud.

5. Kui projekt vastab selle suhtes kohaldatava direktiivi nõuetele, peab teavitatud asutus andma taotlejale EÜ kavandi vastavustunnistuse. Tunnistus peab sisaldama taotleja nime ja aadressi, kontrolli põhjal tehtud järeldusi, kehtivustingimusi ja kinnitatud projekti identifitseerimiseks vajalikke andmeid. Tunnistusele tuleb lisada tehnilise dokumentatsiooni asjakohaste osade loend, mille koopia tuleb säilitada teavitatud asutuses. Kui teavitatud asutus keeldub tootjale või tema ühenduses asutatud volitatud esindajale EÜ kavandi vastavustunnistust välja andmast, peab see asutus keeldumist üksikasjalikult põhjendama. Ette tuleb näha edasikaebamise kord.

6. Taotleja peab teatama EÜ kavandi vastavustunnistusega seotud tehnilist dokumentatsiooni hoidvale teavitatud asutusele kõikidest kinnitatud projektis tehtud muudatusest; need tuleb täiendavalt kinnitada juhul, kui need võivad mõjutada direktiivi nõuete täitmist või seadmele ettenähtud kasutustingimusi. Selline täiendav kinnitus tuleb vormistada esialgse EÜ kavandi vastavustunnistuse lisana.

7. Kõik teavitatud asutused peavad edastama liikmesriikidele asjakohast teavet tühistatud EÜ kavandi vastavustunnistuste kohta ja taotluse korral ka väljaantud tunnistuste kohta. Teavitatud asutused peavad samuti edastama teistele teavitatud asutustele asjakohast teavet EÜ kavandi vastavustunnistuste tühistamiste või nende kinnitamisest keeldumiste kohta.

8. Teised teavitatud asutused võivad saada asjakohast teavet: — antud EÜ kavandi vastavustunnistuste ja nende lisade kohta, — tühistatud EÜ kavandi vastavustunnistuste ja nende lisade kohta.

9. Tootja või tema ühenduses asutatud esindaja peab koos punktis 3 nimetatud tehnilise dokumentatsiooniga säilitama EÜ kavandi vastavustunnistuste ja nende lisade koopiad kümme aastat pärast viimase transporditava surveseadme tootmist. Kui tootja ega tema esindaja ei ole ühenduses asutatud, vastutab tehnilise dokumentatsiooni kättesaadavuse eest isik, kes viib toote ühenduse turule.

Moodul C1 (tüübivastavus)

1. Käesolevas moodulis kirjeldatakse menetluse seda osa, mille kohaselt tootja või tema ühenduses asutatud volitatud esindaja tagab ja deklareerib, et transporditav surveseade vastab EÜ tüübitunnistuses kirjeldatud tüübile ja selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja koostab kirjaliku vastavusavalduse.

2. Tootja võtab kõik vajalikud meetmed selleks, et tootmisprotsessis tagataks transporditavate surveseadmete vastavus EÜ tüübitunnistuses märgitud tüübile ja nende suhtes kohaldatava direktiivi nõuetele.

3. Tootja või tema ühenduses asutatud volitatud esindaja peab vastavusavalduse koopiat säilitama kümme aastat pärast viimase transporditava surveseadme tootmist. Kui tootja ega tema volitatud esindaja ei ole ühenduses asutatud, vastutab tehnilise dokumentatsiooni kättesaadavuse eest isik, kes viib transporditava surveseadme ühenduse turule.

4. Tootja valitud teavitatud asutus teostab järelevalvet lõpphinnangu üle etteteatamata kontrollkäikude tegemisega. Nende kontrollkäikude ajal peab teavitatud asutus: — tagama, et tootja tegelikult annab lõpphinnangu, — võtab kontrollimiseks tootmis- või laoruumidest transporditavate surveseadmete tootenäidiseid. Teavitatud asutus hindab näidisteks võetavate seadmete arvu ja seda, kas näidisteks võetud seadmetele tuleb anda või lasta anda täielik või osaline lõpphinnang. Kui üks seade või mitu transporditavat surveseadet ei vasta nõuetele, peab teavitatud asutus võtma asjakohased meetmed. Tootja peab teavitatud asutuse vastutusel kinnitama selle asutuse tunnusnumbri igale transporditavale surveseadmele.

Moodul D (tootmiskvaliteedi tagamine)

1. Käesolevas moodulis kirjeldatakse menetlust, mille kohaselt tootja, kes täidab punktis 2 sätestatud kohustused, kinnitab ja tagab, et asjaomane transporditav surveseade vastab ►M2 EÜ tüübihindamistõend või EÜ kavandihindamistõend ◄ kirjeldatud tüübile ja selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja koostab kirjaliku vastavusavalduse. P-märgisele tuleb lisada punktis 4 piiritletud ühenduse järelevalve eest vastutava teavitatud asutuse tunnusnumber.

2. Tootja peab rakendama punkti 3 kohast kinnitatud kvaliteedisüsteemi tootmise, toodete lõppinspekteerimise ja katsetamise suhtes ning tema suhtes kohaldatakse punktis 4 piiritletud järelevalvet.

3. Kvaliteedisüsteem 3.1. Tootja peab oma kvaliteedisüsteemi hindamiseks esitama enda valitud teavitatud asutusele taotluse. Taotluses peab olema: — kogu asjakohane teave kõnealuse transporditava surveseadme kohta, — kvaliteedisüsteemi käsitlev dokumentatsioon, — kinnitatud tüübi tehniline dokumentatsioon ja ►M2 EÜ tüübihindamistõend või EÜ kavandihindamistõend ◄ koopia. 3.2. Kvaliteedisüsteem peab tagama transporditava surveseadme vastavuse ►M2 EÜ tüübihindamistõend või EÜ kavandihindamistõend ◄ kirjeldatud tüübile ja selle suhtes kohaldatava direktiivi nõuetele. Kõik tootja kohaldatavad lähtealused, nõuded ja sätted tuleb kirjalike meetmete, menetluste ja juhistena kavakindlalt ja nõuetekohaselt dokumenteerida. Kvaliteedisüsteemi dokumentatsioon peab võimaldama kvaliteediprogrammide, -plaanide, -juhiste ja -andmestike ühetaolist tõlgendamist. Eelkõige peab see sisaldama piisava kirjelduse järgmiste asjaolude kohta: — transporditavate surveseadmetega seotud kvaliteedialased eesmärgid, juhtkonna organisatsiooniline struktuur ning kohustused ja volitused, — tootmisel ning kvaliteedikontrollil ja kvaliteedi tagamisel rakendatavad võtted, menetlused ja süstemaatilised meetmed, eelkõige kasutatud menetlused, — enne tootmist, selle vältel ja pärast seda tehtavad hindamised ja katsetused ning nende sagedus, — kvaliteediandmestik, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni või kinnitamise kohta, — vahendid, mille abil teostatakse järelevalvet nõutava kvaliteedi ja kvaliteedisüsteemi tõhusa toimimise üle. 3.3. Teavitatud asutus peab hindama kvaliteedisüsteemi, et teha kindlaks, kas see vastab punktis 3.2 nimetatud nõuetele. Auditeerimisrühmas peab olema vähemalt üks liige, kellel on kogemusi asjaomase transporditava surveseadme hindamise vallas. Hindamismenetluse raames tuleb teha inspekteerimiskäik tootja ettevõttesse. Otsusest tuleb teatada tootjale. Teade peab sisaldama kontrolli põhjal tehtud järeldusi ning põhjendatud hindamisotsust. Ette tuleb näha edasikaebamise kord. 3.4. Tootja kohustub täitma kinnitatud kvaliteedisüsteemist tulenevaid kohustusi ja tagama, et see püsib nõuetekohase ja tõhusana. Kui tootja või tema ühenduses asutatud volitatud esindaja kavatseb kvaliteedisüsteemi muuta, peab ta sellest teatama kvaliteedisüsteemi kinnitanud teavitatud asutusele. Teavitatud asutus peab hindama kavandatavaid muudatusi ja otsustama, kas muudetud kvaliteedisüsteem rahuldab punktis 3.2 esitatud nõudeid või on vaja teha uus vastavushindamine. Ta peab oma otsusest teatama tootjale. Teade peab sisaldama kontrolli põhjal tehtud järeldusi ning põhjendatud hindamisotsust.

4. Järelevalve, mida teostab teavitatud asutus 4.1. Järelevalve eesmärk on kindlustada, et tootja täidaks kinnitatud kvaliteedisüsteemist tulenevaid kohustusi nõuetekohaselt. 4.2. Tootja peab teavitatud asutusel lubama inspekteerimiseks pääseda tootmis-, inspekteerimis- ja katsetuskohtadesse ning laoruumidesse ja edastama talle kogu vajaliku teabe, eelkõige: — kvaliteedisüsteemi dokumentatsiooni, — kvaliteediandmestiku, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni kohta jms. 4.3. Teavitatud asutus peab korrapäraselt läbi viima auditeid tagamaks, et tootja säilitab ja kohaldab kvaliteedisüsteemi, ja esitama auditeerimisaruande tootjale. Korrapäraseid auditeid viiakse läbi sellise sagedusega, et uus täielik vastavushindamine tehakse iga kolme aasta tagant. 4.4. Lisaks sellele võib teavitatud asutus teha tootja juurde etteteatamata kontrollkäike. Niisuguste täiendavate kontrollkäikude vajadus ja sagedus määratakse kindlaks teavitatud asutuse kontrollkäikude süsteemi alusel. Kontrollkäikude süsteemi puhul tuleb arvesse võtta eelkõige järgmisi tegureid: — seadme kategooria, — varasemate kontrollkäikude tulemused, — parandusmeetmete kontrollimise vajalikkus, — vajaduse korral süsteemi kinnitamisega seotud eritingimused, — tootmise korralduse, tegevuspõhimõtete või meetodite olulised muutused. Vajaduse korral võib teavitatud asutus nende kontrollkäikude ajal teha katsetusi või lasta neid teha kinnitamaks, et kvaliteedisüsteem toimib nõuetekohaselt. Teavitatud asutus peab tootjale esitama kontrollkäikude aruande ja katsete tegemise korral ka katseprotokolli.

5. Tootja peab kümme aastat pärast viimase transporditava surveseadme tootmist säilitama siseriiklike asutuste jaoks järgmisi dokumente: — punkti 3.1 teises taandes nimetatud dokumendid, — punkti 3.4 teises lõigus nimetatud muudatused, — punkti 3.3 viimases lõigus, punkti 3.4 viimases lõigus ning punktides 4.3 ja 4.4 nimetatud teavitatud asutuse otsused ja aruanded.

6. Kõik teavitatud asutused peavad edastama liikmesriikidele vajalikud andmed kvaliteedisüsteemi kinnituste tühistamiste kohta ja taotluse korral ka kvaliteedisüsteemide kinnitamiste kohta. Kõik teavitatud asutused peavad samuti edastama teistele teavitatud asutustele asjaomase teabe kvaliteedisüsteemi kinnituste tühistamiste kohta või kvaliteedisüsteemide kinnitamisest keeldumiste kohta.

Moodul D1 (tootmiskvaliteedi tagamine)

1. Käesolevas moodulis kirjeldatakse menetlust, mille kohaselt tootja, kes täidab punktis 3 sätestatud kohustusi, tagab ja deklareerib, et asjaomane transporditav surveseade vastab selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja koostab kirjaliku vastavusavalduse. P-märgisele tuleb lisada punktis 5 piiritletud ühenduse järelevalve eest vastutava teavitatud asutuse tunnusnumber.

2. Tootja peab koostama allpool kirjeldatud tehnilise dokumentatsiooni. Tehnilise dokumentatsiooni abil peab olema võimalik hinnata, kas transporditavad surveseadmed vastavad nende suhtes kohaldatava direktiivi nõuetele. See peab sisaldama transporditava surveseadme projekteerimise, tootmise ja töö põhimõtteid hindamiseks vajalikul määral ning selles peab olema: — kõnealuse seadme üldkirjeldus, — põhimõtteline projekt, tööjoonised ning detailide, alakoostude, elektriskeemide jms plaanid, — nimetatud tööjoonistest ja plaanidest ning seadme tööpõhimõttest arusaamiseks vajalikud kirjeldused ja selgitused, — direktiivi nõuete täitmiseks kasutatud lahenduste kirjeldus, — tehtud konstruktsiooniarvutuste tulemused, läbiviidud hindamised jne, — katseprotokollid.

3. Tootja peab rakendama punkti 4 kohast kinnitatud kvaliteedisüsteemi tootmise, toodete lõppinspekteerimise ja katsetamise suhtes ja tema suhtes kohaldatakse punktis 5 piiritletud järelevalvet.

4. Kvaliteedisüsteem 4.1. Tootja peab oma kvaliteedisüsteemi hindamiseks esitama enda valitud teavitatud asutusele taotluse. Taotluses peab olema: — kogu asjakohane teave kõnealuse transporditava surveseadme kohta, — kvaliteedisüsteemi käsitlev dokumentatsioon. 4.2. Kvaliteedisüsteem peab tagama transporditavate surveseadmete vastavuse nende suhtes kohaldatava direktiivi nõuetele. Kõik tootja kohaldatavad lähtealused, nõuded ja sätted tuleb kirjalike meetmete, menetluste ja juhistena kavakindlalt ja nõuetekohaselt dokumenteerida. Kvaliteedisüsteemi dokumentatsioon peab võimaldama kvaliteediprogrammide, -plaanide, -juhiste ja -andmestike ühetaolist tõlgendamist. Eelkõige peab see sisaldama piisava kirjelduse järgmiste asjaolude kohta: — transporditavate surveseadmetega seotud kvaliteedialased eesmärgid, juhtkonna organisatsiooniline struktuur ning kohustused ja volitused, — tootmisel ning kvaliteedikontrollil ja kvaliteedi tagamisel rakendatavad võtted, menetlused ja süstemaatilised meetmed, — enne tootmist, selle vältel ja pärast seda tehtavad hindamised ja katsetused ning nende sagedus, — kvaliteediandmestik, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni või kinnitamise kohta, — vahendid, mille abil teostatakse järelevalvet nõutava kvaliteedi ja kvaliteedisüsteemi tõhusa toimimise üle. 4.3. Teavitatud asutus peab hindama kvaliteedisüsteemi, et teha kindlaks, kas see vastab punktis 4.2 nimetatud nõuetele. Auditeerimisrühmas peab olema vähemalt üks liige, kellel on kogemusi asjaomase transporditava surveseadme hindamise vallas. Hindamismenetluse raames tuleb teha inspekteerimiskäik tootja ettevõttesse. Otsusest tuleb teatada tootjale. Teade peab sisaldama kontrolli põhjal tehtud järeldusi ning põhjendatud hindamisotsust. Ette tuleb näha edasikaebamise kord. 4.4. Tootja kohustub täitma kinnitatud kvaliteedisüsteemist tulenevaid kohustusi ja tagama, et see püsib nõuetekohase ja tõhusana. Kui tootja või tema ühenduses asutatud volitatud esindaja kavatseb kvaliteedisüsteemi muuta, peab ta sellest teatama kvaliteedisüsteemi kinnitanud teavitatud asutusele. Teavitatud asutus peab hindama kavandatavaid muudatusi ja otsustama, kas muudetud kvaliteedinäitajad rahuldavad punktis 4.2 esitatud nõudeid või on vaja teha uus vastavushindamine. Ta peab oma otsusest teatama tootjale. Teade peab sisaldama kontrolli põhjal tehtud järeldusi ning põhjendatud hindamisotsust.

5. Järelevalve, mida teostab teavitatud asutus 5.1. Järelevalve eesmärk on kindlustada, et tootja täidaks kinnitatud kvaliteedisüsteemist tulenevaid kohustusi nõuetekohaselt. 5.2. Tootja peab teavitatud asutusel lubama inspekteerimiseks pääseda tootmis-, inspekteerimis- ja katsetuskohtadesse ning laoruumidesse ja edastama talle kogu vajaliku teabe, eelkõige: — kvaliteedisüsteemi dokumentatsiooni, — kvaliteediandmestiku, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni kohta jms. 5.3. Teavitatud asutus peab korrapäraselt läbi viima auditeid tagamaks, et tootja säilitab ja kohaldab kvaliteedisüsteemi, ja esitama auditeerimisaruanded tootjale. Korrapäraseid auditeid viiakse läbi sellise sagedusega, et uus täielik vastavushindamine tehakse iga kolme aasta tagant. 5.4. Lisaks sellele võib teavitatud asutus teha tootja juurde etteteatamata kontrollkäike. Niisuguste täiendavate kontrollkäikude vajadus ja sagedus määratakse kindlaks teavitatud asutuse kontrollkäikude süsteemi alusel. Kontrollkäikude süsteemi puhul tuleb arvesse võtta eelkõige järgmisi tegureid: — seadme kategooria, — varasemate kontrollkäikude tulemused, — parandusmeetmete kontrollimise vajalikkus, — vajaduse korral süsteemi kinnitamisega seotud eritingimused, — tootmise korralduse, tegevuspõhimõtete või meetodite olulised muutused. Vajaduse korral võib teavitatud asutus nende kontrollkäikude ajal teha katsetusi või lasta neid teha kinnitamaks, et kvaliteedisüsteem toimib nõuetekohaselt. Teavitatud asutus peab tootjale esitama kontrollkäikude aruande ja katsete tegemise korral ka katseprotokolli.

6. Tootja peab kümme aastat pärast viimase transporditava surveseadme tootmist säilitama siseriiklike asutuste jaoks järgmisi dokumente: — punktis 2 nimetatud dokumentatsioon, — punkti 4.1 teises taandes nimetatud dokumendid, — punkti 4.4 teises lõigus nimetatud muudatused, — punkti 4.3 viimases lõigus, punkti 4.4 viimases lõigus ning punktides 5.3 ja 5.4 nimetatud teavitatud asutuse otsused ja aruanded.

7. Kõik teavitatud asutused peavad edastama liikmesriikidele vajalikud andmed kinnitatud kvaliteedisüsteemide tühistamiste kohta ja taotluse korral ka kvaliteedisüsteemide kinnitamiste kohta. Kõik teavitatud asutused peavad samuti edastama teistele teavitatud asutustele asjaomase teabe kinnitatud kvaliteedisüsteemide tühistamiste kohta või kvaliteedisüsteemide kinnitamisest keeldumiste kohta.

Moodul E (tootekvaliteedi tagamine)

1. Käesolevas moodulis kirjeldatakse menetlust, mille kohaselt tootja, kes täidab punktis 2 sätestatud kohustused, kinnitab ja tagab, et asjaomane transporditav surveseade vastab EÜ tüübitunnistuses kirjeldatud tüübile ja selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale tοοtele P-märgise ja kοοstab kirjaliku vastavusdeklaratsiοοni. P-märgisele tuleb lisada punktis 4 piiritletud ühenduse järelevalve eest vastutava teavitatud asutuse tunnusnumber.

2. Tootja peab rakendama punkti 3 kohast kinnitatud kvaliteedisüsteemi tootmise, toodete lõppinspekteerimise ja katsetamise suhtes ja tema suhtes kohaldatakse punktis 4 piiritletud järelevalvet.

3. Kvaliteedisüsteem 3.1. Tootja peab oma kvaliteedisüsteemi hindamiseks esitama enda valitud teavitatud asutusele taotluse. Taotluses peab olema: — kogu asjakohane teave kõnealuse transporditava surveseadme kohta, — kvaliteedisüsteemi käsitlev dokumentatsioon, — kinnitatud tüübi tehniline dokumentatsioon ja EÜ tüübitunnistuse koopia. 3.2. Kvaliteedisüsteemi raames tuleb iga transporditavat surveseadet hinnata ja asjakohaselt katsetada, et tagada selle vastavus kohaldatava direktiivi nõuetele. Kõik tootja kohaldatavad lähtealused, nõuded ja sätted tuleb kirjalike meetmete, menetluste ja juhistena kavakindlalt ja nõuetekohaselt dokumenteerida. Kvaliteedisüsteemi dokumentatsioon peab võimaldama kvaliteediprogrammide, -plaanide, -juhiste ja -andmestike ühetaolist tõlgendamist. Eelkõige peab see sisaldama piisava kirjelduse järgmiste asjaolude kohta: — transporditavate surveseadmetega seotud kvaliteedialased eesmärgid, juhtkonna organisatsiooniline struktuur ning kohustused ja volitused, — pärast tootmist tehtavad hindamised ja katsetused, — kvaliteedisüsteemi tõhususe järele valvamise vahendid, — kvaliteediandmestik, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni või kinnitamise kohta. 3.3. Teavitatud asutus peab hindama kvaliteedisüsteemi, et teha kindlaks, kas see vastab punktis 3.2 nimetatud nõuetele. Auditeerimisrühmas peab olema vähemalt üks liige, kellel on kogemusi asjaomase transporditava surveseadme hindamise vallas. Hindamismenetluse raames tuleb teha inspekteerimiskäik tootja ettevõttesse. Otsusest tuleb teatada tootjale. Teade peab sisaldama kontrolli põhjal tehtud järeldusi ning põhjendatud hindamisotsust. Ette tuleb näha edasikaebamise kord. 3.4. Tootja kohustub täitma kinnitatud kvaliteedisüsteemist tulenevaid kohustusi ja tagama, et see püsib nõuetekohase ja tõhusana. Kui tootja või tema ühenduses asutatud volitatud esindaja kavatseb kvaliteedisüsteemi muuta, peab ta sellest teatama kvaliteedisüsteemi kinnitanud teavitatud asutusele. Teavitatud asutus peab hindama kavandatavaid muudatusi ja otsustama, kas muudetud kvaliteedinäitajad rahuldavad punktis 3.2 esitatud nõudeid või on vaja teha uus vastavushindamine. Ta peab oma otsusest teatama tootjale. Teade peab sisaldama kontrolli põhjal tehtud järeldusi ning põhjendatud hindamisotsust.

4. Järelevalve, mida teostab teavitatud asutus 4.1. Järelevalve eesmärk on kindlustada, et tootja täidaks kinnitatud kvaliteedisüsteemist tulenevaid kohustusi nõuetekohaselt. 4.2. Tootja peab teavitatud asutusel lubama inspekteerimiseks pääseda tootmis-, inspekteerimis- ja katsetuskohtadesse ning laoruumidesse ja edastama talle kogu vajaliku teabe, eelkõige: — kvaliteedisüsteemi dokumentatsiooni, — tehnilise dokumentatsiooni, — kvaliteediandmestiku, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni kohta jms. 4.3. Teavitatud asutus peab korrapäraselt läbi viima auditeid tagamaks, et tootja säilitab ja kohaldab kvaliteedisüsteemi, ja esitama auditeerimisaruanded tootjale. Korrapäraseid auditeid viiakse läbi sellise sagedusega, et uus täielik vastavushindamine tehakse iga kolme aasta tagant. 4.4. Lisaks sellele võib teavitatud asutus teha tootja juurde etteteatamata kontrollkäike. Niisuguste täiendavate kontrollkäikude vajadus ja sagedus määratakse kindlaks teavitatud asutuse kontrollkäikude süsteemi alusel. Kontrollkäikude süsteemi puhul tuleb arvesse võtta eelkõige järgmisi tegureid: — seadme kategooria, — varasemate kontrollkäikude tulemused, — parandusmeetmete kontrollimise vajalikkus, — vajaduse korral süsteemi kinnitamisega seotud eritingimused, — tootmise korralduse, tegevuspõhimõtete või meetodite olulised muutused. Vajaduse korral võib teavitatud asutus nende kontrollkäikude ajal teha katsetusi või lasta neid teha kinnitamaks, et kvaliteedisüsteem toimib nõuetekohaselt. Teavitatud asutus peab tootjale esitama kontrollkäikude aruande ja katsete tegemise korral ka katseprotokolli.

5. Tootja peab kümme aastat pärast viimase transporditava surveseadme tootmist säilitama siseriiklike asutuste jaoks järgmisi dokumente: — punkti 3.1 teises taandes nimetatud dokumentatsioon, — punkti 3.4 teises lõigus nimetatud muudatused, — punkti 3.3 viimases lõigus, punkti 3.4 viimases lõigus ning punktides 4.3 ja 4.4 nimetatud teavitatud asutuse otsused ja aruanded.

6. Kõik teavitatud asutused peavad edastama liikmesriikidele vajalikud andmed kinnitatud kvaliteedisüsteemide tühistamiste kohta ja taotluse korral ka kvaliteedisüsteemide kinnitamiste kohta. Kõik teavitatud asutused peavad samuti edastama teistele teavitatud asutustele asjaomase teabe kinnitatud kvaliteedisüsteemide tühistamiste kohta või kvaliteedisüsteemide kinnitamisest keeldumiste kohta.

Moodul E1 (tootmiskvaliteedi tagamine)

1. Käesolevas moodulis kirjeldatakse menetlust, mille kohaselt tootja, kes täidab punktis 3 sätestatud kohustusi, tagab ja deklareerib, et transporditav surveseade vastab selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja koostab kirjaliku vastavusavalduse. P-märgisele tuleb lisada punktis 5 piiritletud järelevalve eest vastutava teavitatud asutuse tunnusnumber.

2. Tootja peab koostama allpool kirjeldatud tehnilise dokumentatsiooni. Tehnilise dokumentatsiooni abil peab olema võimalik hinnata, kas transporditavad surveseadmed vastavad nende suhtes kohaldatava direktiivi nõuetele. See peab sisaldama transporditava surveseadme projekteerimise, tootmise ja töö põhimõtteid hindamiseks vajalikul määral ning selles peab olema: — kõnealuse seadme üldkirjeldus, — põhimõtteline projekt, tööjoonised ning detailide, alakoostude, elektriskeemide jms plaanid, — nimetatud tööjoonistest ja plaanidest ning seadme tööpõhimõttest arusaamiseks vajalikud kirjeldused ja selgitused, — direktiivi nõuete täitmiseks kasutatud lahenduste kirjeldus, — tehtud konstruktsiooniarvutuste tulemused, läbiviidud hindamised jne, — katseprotokollid.

3. Tootja peab rakendama punkti 4 kohast kinnitatud kvaliteedisüsteemi transporditavate surveseadmete lõppinspekteerimise ja katsetamise suhtes ning tema suhtes kohaldatakse punktis 5 piiritletud järelevalvet.

4. Kvaliteedisüsteem 4.1. Tootja peab oma kvaliteedisüsteemi hindamiseks esitama enda valitud teavitatud asutusele taotluse. Taotluses peab olema: — kogu asjakohane teave kõnealuse transporditava surveseadme kohta, — kvaliteedisüsteemi käsitlev dokumentatsioon. 4.2. Kvaliteedisüsteemi raames tuleb iga transporditavat surveseadet hinnata ja asjakohaselt katsetada, et tagada selle vastavus kohaldatava direktiivi nõuetele. Kõik tootja kohaldatavad lähtealused, nõuded ja sätted tuleb kirjalike meetmete, menetluste ja juhistena kavakindlalt ja nõuetekohaselt dokumenteerida. Kvaliteedisüsteemi dokumentatsioon peab võimaldama kvaliteediprogrammide, -plaanide, -juhiste ja -andmestike ühetaolist tõlgendamist. Eelkõige peab see sisaldama piisava kirjelduse järgmiste asjaolude kohta: — transporditavate surveseadmetega seotud kvaliteedialased eesmärgid, juhtkonna organisatsiooniline struktuur ning kohustused ja volitused, — osade ühendamiseks kasutatud menetlused, — pärast tootmist tehtavad hindamised ja katsetused, — kvaliteedisüsteemi tõhususe järele valvamise vahendid, — kvaliteediandmestik, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni või kinnitamise kohta. 4.3. Teavitatud asutus peab hindama kvaliteedisüsteemi, et teha kindlaks, kas see vastab punktis 4.2 nimetatud nõuetele. Auditeerimisrühmas peab olema vähemalt üks liige, kellel on kogemusi asjaomase transporditava surveseadme hindamise vallas. Hindamismenetluse raames tuleb teha inspekteerimiskäik tootja ettevõttesse. Otsusest tuleb teatada tootjale. Teade peab sisaldama kontrolli põhjal tehtud järeldusi ning põhjendatud hindamisotsust. Ette tuleb näha edasikaebamise kord. 4.4. Tootja kohustub täitma kinnitatud kvaliteedisüsteemist tulenevaid kohustusi ja hoidma süsteemi nõuetekohase ja tõhusana. Kui tootja või tema ühenduses asutatud volitatud esindaja kavatseb kvaliteedisüsteemi muuta, peab ta sellest teatama kvaliteedisüsteemi kinnitanud teavitatud asutusele. Teavitatud asutus peab hindama kavandatavaid muudatusi ja otsustama, kas muudetud kvaliteedinäitajad rahuldavad punktis 4.2 esitatud nõudeid või on vaja teha uus vastavushindamine. Ta peab oma otsusest teatama tootjale. Teade peab sisaldama kontrolli põhjal tehtud järeldusi ning põhjendatud hindamisotsust.

5. Järelevalve, mida teostab teavitatud asutus 5.1. Järelevalve eesmärk on kindlustada, et tootja täidaks kinnitatud kvaliteedisüsteemist tulenevaid kohustusi nõuetekohaselt. 5.2. Tootja peab teavitatud asutusel lubama inspekteerimiseks pääseda tootmis-, inspektsiooni- ja katsetuskohtadesse ning laoruumidesse ja edastama talle kogu vajaliku teabe, eelkõige: — kvaliteedisüsteemi dokumentatsiooni, — tehnilise dokumentatsiooni, — kvaliteediandmestiku, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni kohta jms. 5.3. Teavitatud asutus peab korrapäraselt läbi viima auditeid tagamaks, et tootja säilitab ja kohaldab kvaliteedisüsteemi, ja esitama auditeerimisaruanded tootjale. Korrapäraseid auditeid viiakse läbi sellise sagedusega, et uus täielik vastavushindamine tehakse iga kolme aasta tagant. 5.4. Lisaks sellele võib teavitatud asutus teha tootja juurde etteteatamata kontrollkäike. Niisuguste täiendavate kontrollkäikude vajadus ja sagedus määratakse kindlaks teavitatud asutuse kontrollkäikude süsteemi alusel. Kontrollkäikude süsteemi puhul tuleb arvesse võtta eelkõige järgmisi tegureid: — seadme kategooria, — varasemate kontrollkäikude tulemused, — parandusmeetmete kontrollimise vajalikkus, — vajaduse korral süsteemi kinnitamisega seotud eritingimused, — tootmise korralduse, tegevuspõhimõtete või meetodite olulised muutused. Vajaduse korral võib teavitatud asutus nende kontrollkäikude ajal teha katsetusi või lasta neid teha kinnitamaks, et kvaliteedisüsteem toimib nõuetekohaselt. Teavitatud asutus peab tootjale esitama kontrollkäikude aruande ja katsete tegemise korral ka katseprotokolli.

6. Tootja peab kümme aastat pärast viimase transporditava surveseadme tootmist säilitama siseriiklike asutuste jaoks järgmisi dokumente: — jaotises 2 märgitud dokumentatsioon, — punkti 4.1 kolmandas taandes nimetatud dokumentatsioon, — punkti 4.4 teises lõigus nimetatud muudatused, — punkti 4.3 viimases lõigus, punkti 4.4 viimases lõigus ning punktides 5.3 ja 5.4 nimetatud teavitatud asutuse otsused ja aruanded.

7. Kõik teavitatud asutused peavad edastama liikmesriikidele vajalikud andmed kinnitatud kvaliteedisüsteemide tühistamiste kohta ja taotluse korral ka kvaliteedisüsteemide kinnitamiste kohta. Kõik teavitatud asutused peavad samuti edastama teistele teavitatud asutustele asjaomase teabe kinnitatud kvaliteedisüsteemide tühistamiste kohta või kvaliteedisüsteemide kinnitamisest keeldumiste kohta.

Moodul F (tootetõendus)

1. Käesolevas moodulis kirjeldatakse menetlust, mille kohaselt tootja või tema ühenduses asutatud volitatud esindaja tagab ja deklareerib, et transporditav surveseade, mille suhtes kohaldatakse punkti 3 sätteid, on: — EÜ tüübitunnistuses esitatud tüübi kohane või — EÜ kavandi vastavustunnistuses esitatud tüübi kohane ja vastab selle suhtes kohaldatava direktiivi nõuetele.

2. Tootja peab võtma kõik vajalikud meetmed kindlustamaks, et tootmismenetlusega tagatakse transporditava surveseadme vastavus: — EÜ tüübitunnistuses esitatud tüübile või — EÜ kavandi vastavustunnistuses esitatud tüübile ja vastavus selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja koostab vastavusavalduse.

3. Et kontrollida transporditavate surveseadmete vastavust direktiivi asjakohastele nõuetele, teeb teavitatud asutus iga toote puhul punkti 4 kohased hindamised ja katsetused. Tootja või tema ühenduses asutatud esindaja peab vastavusavalduse koopiat säilitama kümme aastat pärast viimase transporditava surveseadme tootmist.

4. Iga transporditava surveseadme kontroll hindamise ja katsetamise alusel 4.1. Iga transporditavat surveseadet tuleb üksikult hinnata ja läbi viia asjakohased hindamised ja katsetused, et kontrollida, kas see vastab tüübile ja selle suhtes kohaldatava direktiivi nõuetele. Eelkõige peab teavitatud asutus: — kontrollima, kas surveseadme osade püsiliiteid tegeval ja mittepurustavaid katsetusi läbiviival personalil on vastav kvalifikatsioon või kinnitus, — kontrollima materjalide tootja antud tunnistust, — tegema lõppinspekteerimise ja kontrollkatsetuse või laskma need teha ning vajaduse korral hindama ohutusseadiseid. 4.2. Teavitatud asutus kinnitab või laseb igale seadmele kinnitada oma tunnuskoodi ja annab tehtud katsetuste kohta kirjaliku vastavustunnistuse. 4.3. Tootja või tema ühenduses asutatud volitatud esindaja peab tagama, et teavitatud asutuse väljaantud vastavustunnistused on taotluse korral kättesaadavad.

Moodul G (EÜ üksiktoote tõendus)

1. Käesolevas moodulis kirjeldatakse menetlust, mille kohaselt tootja tagab ja deklareerib, et transporditav surveseade, millele on antud punktis 4.1 nimetatud tunnistus, vastab selle suhtes kohaldatava direktiivi nõuetele. Tootja või tema ühenduses asutatud volitatud esindaja peab igale seadmele kinnitama P-märgise ja koostama vastavusdeklaratsiooni.

2. Tootja peab esitama üksiktoote tõenduse taotluse enda valitud teavitatud asutusele. Taotluses peab olema: — tootja nimi ja aadress ning transporditava surveseadme asukoht, — kirjalik kinnitus selle kohta, et samasugust taotlust ei ole esitatud mõnele teisele teavitatud asutusele, — tehniline dokumentatsioon.

3. Tehniline dokumentatsioon peab võimaldama hinnata, kas transporditav surveseade vastab selle suhtes kohaldatava direktiivi nõuetele, ning aru saada transporditava surveseadme projekteerimisest, tootmisest ja tööpõhimõtetest. Tehnilises dokumentatsioonis peab olema: — kõnealuse seadme üldkirjeldus, — põhimõtteline projekt, tööjoonised ning detailide, alakoostude, elektriskeemide jms plaanid, — nimetatud tööjoonistest ja plaanidest ning seadme tööpõhimõttest arusaamiseks vajalikud kirjeldused ja selgitused, — konstruktsiooniarvutuste, sooritatud hindamiste jms tulemused, — katseprotokollid, — asjakohased andmed tootmis- ja katsetusmenetluste kinnitamise kohta ning asjaomase personali kvalifikatsiooni või kinnituse kohta.

4. Teavitatud asutus peab hindama iga transporditava surveseadme projekti ja konstruktsiooni ning tegema tootmise ajal asjakohaseid katsetusi, et tagada vastavus selle suhtes kohaldatava direktiivi nõuetele. 4.1. Teavitatud asutus peab transporditavale surveseadmele kinnitama või laskma kinnitada oma tunnusnumbri ja koostama läbiviidud katsetuste kohta vastavustunnistuse. Tunnistus tuleb säilitada kümme aastat. 4.2. Tootja või tema ühenduses asutatud volitatud esindaja peab tagama, et vastavusavaldus ja teavitatud asutuse väljaantud vastavustunnistus on taotluse korral kättesaadavad. Eelkõige peab teavitatud asutus: — hindama tehnilist dokumentatsiooni projekteerimise ja tootmismenetluste seisukohalt, — hindama kasutatud materjale, kui need ei vasta direktiivi asjakohastele sätetele, ja kontrollima materjalide tootja antud tunnistust, — kinnitama surveseadme osade püsiliidete tegemise protseduurid, — kontrollima nõutud kvalifikatsiooni ja kinnitust, — tegema lõppinspekteerimise, kontrollkatsetuse või laskma need teha ning vajaduse korral hindama ohutusseadiseid.

Moodul H (täielik kvaliteedi tagamine)

1. Käesolevas moodulis kirjeldatakse menetlust, mille kohaselt tootja, kes täidab punktis 2 sätestatud kohustusi, tagab ja deklareerib, et kõnealune transporditav surveseade vastab selle suhtes kohaldatava direktiivi nõuetele. Tootja või tema ühenduses asutatud volitatud esindaja kinnitab igale transporditavale surveseadmele P-märgise ja kοοstab kirjaliku vastavusavalduse. P-märgisele tuleb lisada punktis 4 piiritletud järelevalve eest vastutava teavitatud asutuse tunnusnumber.

2. Tootja peab rakendama punkti 3 kohast kinnitatud kvaliteedisüsteemi konstruktsiooni, tootmise, lõppinspekteerimise ja katsetamise osas ja olema punktis 4 piiritletud järelevalve all.

3. Kvaliteedisüsteem 3.1. Tootja peab oma kvaliteedisüsteemi hindamiseks esitama enda valitud teavitatud asutusele taotluse. Taotluses peab olema: — kogu asjakohane teave kõnealuse transporditava surveseadme kohta, — kvaliteedisüsteemi käsitlev dokumentatsioon. 3.2. Kvaliteedisüsteem peab tagama transporditavate surveseadmete vastavuse nende suhtes kohaldatava direktiivi nõuetele. Kõik tootja kohaldatavad lähtealused, nõuded ja sätted tuleb kirjalikult meetmete, menetluste ja juhistena kavakindlalt ning nõuetekohaselt dokumenteerida. Kvaliteedisüsteemi dokumentatsioon peab võimaldama ühetaoliselt tõlgendada menetluslikke ja kvaliteedimeetmeid, näiteks kvaliteediprogramme, -projekte, -juhiseid ja -andmestikke. Eelkõige peab see sisaldama piisava kirjelduse järgmiste asjaolude kohta: — projekteerimise ja tootekvaliteediga seotud kvaliteedialased eesmärgid, juhtkonna organisatsiooniline struktuur ning kohustused ja volitused, — projekteerimist käsitlevad tehnilised näitajad, sealhulgas kohaldatavad standardid, — transporditavate surveseadmete projekteerimisel kasutatavad projekteerimise järelevalve- ja kontrollimeetodid, menetlused ja süstemaatilised meetmed, — vastavad tootmise, kvaliteedikontrolli ja kvaliteedi tagamise meetodid, protsessid ja süstemaatilised meetmed, — enne tootmist, selle vältel ja pärast seda tehtavad hindamised ja katsetused ning nende sagedus, — kvaliteediandmestik, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni või kinnitamise kohta, — vahendid, millega saavutada transporditavatele surveseadmetele esitatavate projekteerimis- ja kvaliteedinõuete ning kvaliteedisüsteemi tõhususe järelevalve. 3.3. Teavitatud asutus peab hindama kvaliteedisüsteemi, et teha kindlaks, kas see vastab punktis 3.2 nimetatud nõuetele. Auditeerimisrühmas peab olema vähemalt üks liige, kellel on kogemusi asjaomase transporditava surveseadme hindamise vallas. Hindamismenetluse raames tuleb teha inspekteerimiskäik tootja ettevõttesse. Otsusest tuleb teatada tootjale. Teade peab sisaldama kontrolli põhjal tehtud järeldusi ning põhjendatud hindamisotsust. Ette tuleb näha edasikaebamise kord. 3.4. Tootja kohustub täitma kinnitatud kvaliteedisüsteemist tulenevaid kohustusi ja tagama, et see püsib nõuetekohase ja tõhusana. Kui tootja või tema ühenduses asutatud volitatud esindaja kavatseb kvaliteedisüsteemi muuta, peab ta sellest teatama kvaliteedisüsteemi kinnitanud teavitatud asutusele. Teavitatud asutus peab hindama kavandatavaid muudatusi ja otsustama, kas muudetud kvaliteedinäitajad rahuldavad punktis 3.2 esitatud nõudeid või on vaja teha uus vastavushindamine. Ta peab oma otsusest teatama tootjale. Teade peab sisaldama kontrolli põhjal tehtud järeldusi ning põhjendatud hindamisotsust.

4. Järelevalve, mida teostab teavitatud asutus 4.1. Järelevalve eesmärk on kindlustada, et tootja täidaks kinnitatud kvaliteedisüsteemist tulenevaid kohustusi nõuetekohaselt. 4.2. Tootja peab teavitatud asutusel lubama inspekteerimiseks pääseda projekteerimis-, tootmis-, inspekteerimis- ja katsetuskohtadesse ning laoruumidesse ja edastama talle kogu vajaliku teabe, eelkõige: — kvaliteedisüsteemi dokumentatsiooni, — kvaliteedisüsteemi projekti käsitlevas osas ettenähtud kvaliteediandmestikud, näiteks analüüsi tulemused, arvutused, katsetused jms, — kvaliteeti tõendavad dokumendid, mis on sätestatud tootmist käsitlevas kvaliteedisüsteemi osas, näiteks inspekteerimisaruanded ning katse- ja kalibreerimisandmed ning aruanded asjaomaste töötajate pädevuse kohta jne. 4.3. Teavitatud asutus peab korrapäraselt läbi viima auditeid tagamaks, et tootja säilitab ja kohaldab kvaliteedisüsteemi, ja esitama auditeerimisaruanded tootjale. Korrapäraseid auditeid viiakse läbi sellise sagedusega, et uus täielik vastavushindamine tehakse iga kolme aasta tagant. 4.4. Lisaks sellele võib teavitatud asutus teha tootja juurde etteteatamata kontrollkäike. Niisuguste täiendavate kontrollkäikude vajadus ja sagedus määratakse kindlaks teavitatud asutuse kontrollkäikude süsteemi alusel. Kontrollkäikude süsteemi puhul tuleb arvesse võtta eelkõige järgmisi tegureid: — seadme kategooria, — varasemate kontrollkäikude tulemused, — parandusmeetmete kontrollimise vajalikkus, — vajaduse korral süsteemi kinnitamisega seotud eritingimused, — tootmise korralduse, tegevuspõhimõtete või meetodite olulised muutused. Vajaduse korral võib teavitatud asutus nende kontrollkäikude ajal teha katsetusi või lasta neid teha kinnitamaks, et kvaliteedisüsteem toimib nõuetekohaselt. Teavitatud asutus peab tootjale esitama kontrollkäikude aruande ja katsete tegemise korral ka katseprotokolli.

5. Tootja peab kümme aastat pärast viimase transporditava surveseadme tootmist säilitama siseriiklike asutuste jaoks järgmisi dokumente: — punkti 3.1 teise lõigu teises taandes nimetatud dokumentatsioon, — punkti 3.4 teises lõigus nimetatud muudatused, — punkti 3.3 viimases lõigus, punkti 3.4 viimases lõigus ning punktides 4.3 ja 4.4 nimetatud teavitatud asutuse otsused ja aruanded.

6. Kõik teavitatud asutused peavad edastama liikmesriikidele vajalikud andmed kinnitatud kvaliteedisüsteemide tühistamiste kohta ja taotluse korral ka kvaliteedisüsteemide kinnitamiste kohta. Kõik teavitatud asutused peavad samuti edastama teistele teavitatud asutustele asjaomase teabe kinnitatud kvaliteedisüsteemide tühistamiste kohta või kvaliteedisüsteemide kinnitamisest keeldumiste kohta.

Moodul H1 (täielik kvaliteedi tagamine koos projektihindamise ja lõppkatsetamise järelevalvega)

1. Lisaks mooduli H nõuetele kohaldatakse järgmist: a) tootja peab oma projektihindamistaotluse esitama teavitatud asutusele; b) taotlus peab võimaldama transporditava surveseadme projekteerimisest, tootmisest ja tööpõhimõtetest aru saada ja hinnata selle vastavust direktiivi asjakohastele nõuetele. See peab sisaldama: — projekteerimist käsitlevaid tehnilisi näitajaid, sealhulgas kohaldatud standardeid, — vajalikke tõendusmaterjale nende nõuetele vastavuse kohta. Nendes tõendusmaterjalides peavad olema tootja asjakohase labori või tootja nimel tehtud katsetuste tulemused; c) teavitatud asutus peab taotluse läbi vaatama, ja kui projekt vastab selle suhtes kohaldatava direktiivi sätetele, peab ta taotlejale väljastama EÜ kavandi vastavustunnistuse. Tunnistus peab sisaldama kontrolli põhjal tehtud järeldusi, kehtivustingimusi ja kinnitatud projekti identifitseerimiseks vajalikke andmeid ning vajaduse korral transporditava surveseadme toimimise kirjeldust; d) taotleja peab teatama EÜ kavandi vastavustunnistuse väljastanud teavitatud asutusele kõikidest muudatusest kinnitatud projektis. Kui kinnitatud projekti muudatused võivad mõjutada direktiivi nõuetele vastavust või transporditava surveseadmele ettenähtud kasutustingimusi, peavad muudatused saama EÜ kavandi vastavustunnistuse väljastanud teavitatud asutuselt täiendava kinnituse. Selline täiendav kinnitus tuleb vormistada esialgse EÜ kavandi vastavustunnistuse lisana; e) kõik teavitatud asutused peavad ka teistele teavitatud asutustele edastama asjakohast teavet EÜ kavandi vastavustunnistuste tühistamiste või nende kinnitamisest keeldumiste kohta.

2. Tootja valitud teavitatud asutus teostab ranget järelevalvet lõpphinnangu üle, tehes etteteatamata kontrollkäike. Nende kontrollkäikude ajal peab teavitatud asutus läbi viima transporditavate surveseadmete hindamise.

II OSA

UUS VASTAVUSHINDAMISMENETLUS

1. Käesolevas menetluses esitatakse meetod, mida kohaldatakse selle tagamiseks, et artikli 1 lõike 2 punkti b kohaselt määratletud turuleviidud transporditavad surveseadmed vastavad direktiivide 94/55/EÜ ja 96/49/EÜ asjakohastele nõuetele.

2. Kasutaja peab tegema teavitatud asutusele kättesaadavaks teabe turuleviidud transporditavate surveseadmete kohta, mis võimaldab sellel asutusel seadmeid täpselt identifitseerida (päritolu, projekteerimiseeskirjad ja atsetüleeniballoonide osas ka andmed poorse massi kohta). Võimaluse korral peab kasutaja teatama kõikidest ettenähtud kasutuspiirangutest ja edastama kõik teated võimalike kahjude või tehtud remondi kohta. Teavitatud asutus peab ka kontrollima, et ventiilid ja muud lisaseadmed, millel on otsene ohutusfunktsioon, tagavad käesoleva direktiivi artikli 3 kohaselt määratletud ohutustaseme.

3. Teavitatud asutus peab kontrollima, kas turuleviidud transporditavad surveseadmed on vähemalt niisama ohutud nagu direktiivides 94/55/EÜ ja 96/49/EÜ nimetatud transporditavad surveseadmed. Kontrollida tuleb punkti 2 kohaselt esitatud dokumentide alusel ja vajaduse korral teha täiendavat inspekteerimist.

4. Kui eespool nimetatud kontrolli tulemused on rahuldavad, tuleb transporditavatele surveseadmetele teha IV lisa III osas ettenähtud perioodiline inspekteerimine.

5. Seeriaviisiliselt valmistatud mahutitele, sealhulgas nende ventiilidele ja vedamisel kasutatavatele muudele lisaseadmetele, võib volitatud asutus teha punktides 3 ja 4 märgitud uue vastavushindamise, mis on seotud seadmete üksikinspekteerimisega, kui teavitatud asutus on varem teinud punktis 3 märgitud asjakohase uue vastavushindamise.

III OSA

PERIOODILISE INSPEKTEERIMISE MENETLUS

Moodul 1 (toodete perioodiline inspekteerimine)

1. Käesolevas moodulis kirjeldatakse menetlust, mille kohaselt omanik, tema ühenduses asutatud volitatud esindaja või valdaja tagab, et transporditav surveseade, mille suhtes kohaldatakse punkti 3 sätteid, vastab endiselt käesoleva direktiivi nõuetele.

2. Punktis 1 nimetatud nõuete täitmiseks peab omanik, tema ühenduses asutatud volitatud esindaja või valdaja võtma kõik vajalikud meetmed, et tagada transporditava surveseadme pidev vastavus käesoleva direktiivi nõuetele kasutustingimuste ja hoolduse osas, tagades eelkõige: — transporditava surveseadme sihtotstarbelise kasutamise, — seadme täitmise asjakohastes täitekeskustes, — hooldus- või remonditööd, — vajaliku perioodilise inspekteerimise. Rakendatud meetmed tuleb kanda dokumentidesse ja omanik, tema ühenduses asutatud volitatud esindaja või valdaja hoiab neid siseriiklikele asutustele kättesaadavana.

3. Et kontrollida transporditavate surveseadmete vastavust direktiivi asjakohastele nõuetele, kontrollib ja katsetab inspekteerimisasutus iga toodet. 3.1. Kõiki transporditavaid surveseadmeid tuleb hinnata üksikult ja läbi viia direktiivide 94/55/EÜ ja 96/49/EÜ lisades ettenähtud katsetused, et kontrollida nende vastavust nimetatud direktiivide nõuetele. 3.2. Inspekteerimisasutus peab kinnitama või laskma kinnitada igale perioodiliselt inspekteeritud tootele kohe pärast perioodilise inspekteerimise kuupäeva oma tunnusnumbri ja koostama kirjaliku perioodilise inspekteerimise tõendi. Tõend võib hõlmata mitut seadet (rühmatõend). 3.3. Omanik, tema ühenduses asutatud volitatud esindaja või valdaja peab säilitama punktis 3.2 ettenähtud perioodilise inspekteerimise tõendit ja punktis 2 ettenähtud dokumente vähemalt kuni järgmise perioodilise inspekteerimiseni.

Moodul 2 (perioodiline inspekteerimine kvaliteedi tagamisega)

1. Käesolevas moodulis kirjeldatakse järgmisi menetlusi: — menetlus, mille kohaselt omanik, tema ühenduses asutatud volitatud esindaja või valdaja, kes täidab punktis 2 sätestatud kohustusi, tagab ja deklareerib, et transporditav surveseade vastab selle suhtes kohaldatava direktiivi nõuetele. Omanik, tema ühenduses asutatud volitatud esindaja või valdaja peab igale transporditavale surveseadmele kinnitama perioodilise inspekteerimise kuupäeva ja koostama kirjaliku vastavusavalduse. Perioodilise inspekteerimise kuupäevale tuleb lisada punktis 4 piiritletud järelevalve eest vastutava teavitatud asutuse tunnusnumber, — menetlus, mille kohaselt paakide perioodilist inspekteerimist artikli 6 lõike 1 teise lõigu kohaselt teostav volitatud asutus, kes täidab punkti 2 viimases lõigus sätestatud kohustusi, tõendab, et transporditav surveseade vastab endiselt käesoleva direktiivi nõuetele. Volitatud asutus peab kõikidele transporditavatele surveseadmetele kinnitama perioodilise inspekteerimise kuupäeva ja koostama perioodilise inspekteerimise tõendi. Perioodilise inspekteerimise kuupäevale tuleb lisada volitatud asutuse tunnusnumber.

2. Omanik, tema ühenduses asutatud volitatud esindaja või valdaja peab võtma kõik vajalikud meetmed, et kindlustada kasutustingimused ja hooldus, mis võimaldavad transporditava surveseadme pidevat vastavust käesoleva direktiivi nõuetele, tagades eelkõige: — transporditava surveseadme sihtotstarbelise kasutamise, — seadme täitmise asjakohastes täitekeskustes, — hooldus- või remonditööd, — vajaliku perioodilise inspekteerimise. Rakendatud meetmed tuleb kanda dokumentidesse ja omanik, tema ühenduses asutatud volitatud esindaja või valdaja hoiab neid siseriiklike asutuste jaoks kättesaadavana. Omanik, tema ühenduses asutatud volitatud esindaja või valdaja peab tagama, et I lisa punktide 3-6 kohane kvalifitseeritud personal ja tegevuseks vajalikud vahendid on perioodiliseks inspekteerimiseks kättesaadavad. Omanik, tema ühenduses asutatud volitatud esindaja, valdaja või volitatud asutus peavad seadmete perioodilisel inspekteerimisel ja katsetamisel kasutama punkti 3 kohast kinnitatud kvaliteedisüsteemi ning nende suhtes kohaldatakse punktis 4 ettenähtud järelevalvet.

3. Kvaliteedisüsteem 3.1. Omanik, tema ühenduses asutatud volitatud esindaja, valdaja või volitatud asutus peab esitama enda valitud teavitatud asutusele transporditavaid surveseadmeid käsitleva kvaliteedisüsteemi hindamise taotluse. Taotluses peab olema: — kogu asjakohane teave perioodiliselt inspekteerivate transporditavate surveseadmete kohta, — kvaliteedisüsteemi käsitlev dokumentatsioon. 3.2. Kvaliteedisüsteemi raames tuleb iga transporditavat surveseadet hinnata ja asjakohaselt katsetada, et tagada selle vastavus direktiivide 94/55/EÜ ja 96/49/EÜ lisades sätestatud nõuetele. Kõik tootja kohaldatavad lähtealused, nõuded ja sätted tuleb kirjalike meetmete, menetluste ja juhistena kavakindlalt ja nõuetekohaselt dokumenteerida. Kvaliteedisüsteemi dokumentatsioon peab võimaldama kvaliteediprogrammide, -plaanide, -juhiste ja -andmestike ühetaolist tõlgendamist. Eelkõige peab see sisaldama piisava kirjelduse järgmiste asjaolude kohta: — transporditavate surveseadmetega seotud kvaliteedialased eesmärgid, juhtkonna organisatsiooniline struktuur ning kohustused ja volitused, — perioodiliseks inspekteerimiseks tehtavad hindamised ja katsetused, — kvaliteedisüsteemi tõhususe järele valvamise vahendid, — kvaliteediandmestik, näiteks inspekteerimisaruanded, katse- ja kalibreerimisandmed, aruanded asjaomase personali kvalifikatsiooni või kinnitamise kohta. 3.3. Teavitatud asutus peab hindama kvaliteedisüsteemi, et teha kindlaks, kas see vastab punktis 3.2 nimetatud nõuetele. Auditeerimisrühmas peab olema vähemalt üks liige, kellel on kogemusi asjaomase transporditava surveseadme hindamise vallas. Hindamismenetluse raames tuleb teha inspekteerimiskäik omaniku, tema ühenduses asutatud volitatud esindaja, valdaja või volitatud asutuse tööruumidesse. Otsusest tuleb teatada omanikule, tema ühenduses asutatud volitatud esindajale, valdajale või volitatud asutusele. Teade peab sisaldama kontrolli põhjal tehtud järeldusi ning põhjendatud hindamisotsust. 3.4. Omanik, tema ühenduses asutatud volitatud esindaja, valdaja või volitatud asutus kohustub täitma kinnitatud kvaliteedisüsteemist tulenevaid kohustusi ja hoidma süsteemi nõuetekohase ja tõhusana. Kui omanik, tema ühenduses asutatud volitatud esindaja, valdaja või volitatud asutus kavatseb kvaliteedisüsteemi muuta, peab ta kõikidest kavandatud muudatustest teatama kvaliteedisüsteemi kinnitanud teavitatud asutusele. Teavitatud asutus peab hindama kavandatavaid muudatusi ja otsustama, kas muudetud kvaliteedinäitajad rahuldavad punktis 3.2 esitatud nõudeid või on vaja teha uus vastavushindamine. Ta peab oma otsusest teatama omanikule, tema ühenduses asutatud volitatud esindajale, valdajale või volitatud asutusele. Teade peab sisaldama kontrolli põhjal tehtud järeldusi ning põhjendatud hindamisotsust.

4. Järelevalve, mida teostab teavitatud asutus 4.1. Järelevalve eesmärk on kindlustada, et omanik, tema ühenduses asutatud volitatud esindaja, valdaja või volitatud asutus täidab kinnitatud kvaliteedisüsteemist tulenevad kohustused nõuetekohaselt. 4.2. Omanik, tema ühenduses asutatud volitatud esindaja, valdaja või volitatud asutus peab teavitatud asutusel lubama inspekteerimiseks pääseda inspekteerimis- ja katsetuskohtadesse ning laoruumidesse ja edastama talle kogu vajaliku teabe, eelkõige: — kvaliteedisüsteemi dokumendid, — tehnilise dokumentatsiooni, — kvaliteediandmestikud, näiteks inspekteerimisaruanded ja katsetulemused, andmed kõnealuste töötajate erialase pädevuse kohta jms. 4.3. Teavitatud asutus peab läbi viima perioodilisi auditeid tagamaks, et omanik, tema ühenduses asutatud volitatud esindaja, valdaja või volitatud asutus säilitab ja kohaldab kvaliteedisüsteemi, ja esitama omanikule, tema ühenduses asutatud volitatud esindajale, valdajale või volitatud asutusele auditeerimisaruande. 4.4. Lisaks sellele võib teavitatud asutus teha etteteatamata kontrollkäike omaniku, tema ühenduses asutatud volitatud esindaja, valdaja või volitatud asutuse juurde. Sellistel käikudel võib teavitatud asutus vajaduse korral teha katsetusi või lasta neid teha kinnitamaks, et kvaliteedisüsteem toimib vastavalt nõuetele. Teavitatud asutus peab omanikule, tema ühenduses asutatud volitatud esindajale, valdajale või volitatud asutusele esitama kontrollkäigu aruande ja katsetuse läbiviimise puhul katseprotokolli.

5. Omanik, tema ühenduses asutatud volitatud esindaja, valdaja või volitatud asutus peab kümme aastat pärast transporditava surveseadme viimast inspekteerimist säilitama siseriiklikule asutusele kättesaadavana järgmised dokumendid: — punkti 3.1 teise lõigu teises taandes nimetatud dokumentatsioon, — punkti 3.4 teises lõigus nimetatud muudatused, — punkti 3.3 viimases lõigus, punkti 3.4 viimases lõigu ning punktides 4.3 ja 4.4 nimetatud teavitatud asutuse otsused ja aruanded.

▼M1









V LISA

MOODULID, MIDA TULEB KASUTADA VASTAVUSHINDAMISEL

Järgmises tabelis on näidatud, milliseid IV lisa I osa vastavushindamismooduleid tuleb kasutada artikli 2 lõikes 1 määratletud transporditavate surveseadmete puhul.







Transporditavate surveseadmete kategooriad Moodulid 1. Mahutid, mille katserõhu ja mahu korrutis on kuni 30 Mpa × liitrit (300 baari × liitrit) A1 või D1 või E1 2. 2. Mahutid, mille katserõhu ja mahu korrutis on 30-150 MPa × liitrit (vastavalt 300 ja 1 500 baari × liitrit), H või B koos Ega, B koos C1ga või B1 koos Dga 3. 3. Mahutid, mille katserõhu ja mahu korrutis on kuni 150 MPa × liitrit (1 500 baari × liitrit) ja sama paakide kohta. G või H1 või B koos Dga või B koos Figa

Märkus 1.

Transporditava surveseadme suhtes tuleb kohaldada tootja valikul üht vastavushindamismenetlust, mis on ette nähtud kategooria kohta, millesse see kuulub. Mahutite või nende ventiilide ja muude vedamiseks kasutatavate lisaseadmete osas võib tootja soovi korral kohaldada kõrgema kategooria suhtes kohaldatavaid menetlusi.

Märkus 2.

Kvaliteeditagamise menetluste osana võib teavitatud asutus etteteatamata kontrollkäikude ajal võtta tootmis- või laoruumidest seadmete tootenäidiseid, et kontrollida või lasta kontrollida nende vastavust käesoleva direktiivi nõuetele. Selleks peab tootja esitama teavitatud asutusele kavandatud tootmisplaani. Teavitatud asutus peab esimese tootmisaasta jooksul tegema vähemalt kaks kontrollkäiku. Järgnevate kontrollkäikude sageduse määrab teavitatud asutus IV lisa I osa asjakohaste moodulite punktis 4.4 sätestatud kriteeriumide alusel.

▼B









VI LISA







OHTLIKUD AINED, MIS EI KUULU ARTIKLIS 2 NIMETATUD KLASSI 2 ÜRO number Klass ADR/RID numbrid Ohtlikud ained 1051 6.1 1 Stabiliseeritud vesiniktsüaniid 1052 8 6 Veevaba vesinikfluoriid 1790 8 6 Vesinikfluoriidhape









VII LISA

VASTAVUSMÄRK

Vastavusmärgi kuju on järgmine:

Märgi vähendamisel või suurendamisel tuleb kinni pidada eespool oleva joonise proportsioonidest.

Märgi eri osad peavad olema ühekõrgused, vähemalt 5 mm.

Väikesemõõtmeliste seadmete puhul ei ole see alampiir kohustuslik.